**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

 Στην Αθήνα, σήμερα, 1 Σεπτεμβρίου 2021, ημέρα Τετάρτη και ώρα 10.15΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία της Αντιπροέδρου αυτής, κυρίας Άννας-Μάνη Παπαδημητρίου με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Μετανάστευσης και Ασύλου:«Αναμόρφωση διαδικασιών απελάσεων και επιστροφών πολιτών τρίτων χωρών, προσέλκυση επενδυτών και ψηφιακών νομάδων, ζητήματα αδειών διαμονής και διαδικασιών χορήγησης διεθνούς προστασίας και άλλες διατάξεις αρμοδιότητας Υπουργείου Μετανάστευσης και Ασύλου και Υπουργείου Προστασίας του Πολίτη».(4η συνεδρίαση- β΄ ανάγνωση).

Στη συνεδρίαση παρέστησαν ο Υπουργός Μετανάστευσης και Ασύλου, κ. Παναγιώτης (Νότης) Μηταράκης, η Υφυπουργός Μετανάστευσης και Ασύλου, κυρία Σοφία Βούλτεψη, καθώς και αρμόδιοι υπηρεσιακοί παράγοντες.

Η Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Δούνια Παναγιώτα (Νόνη), Καππάτος Παναγής, Καραγκούνης Κωνσταντίνος, Καρασμάνης Γεώργιος, Κελέτσης Σταύρος, Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Καλαματιανός Διονύσιος – Χαράλαμπος, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Ραγκούσης Ιωάννης, Μουζάλας Ιωάννης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Μανωλάκου Διαμάντω, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος και Μπακαδήμα Φωτεινή.

**ΑΝΝΑ-ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Κυρίες και κύριοι συνάδελφοι, κύριε Υπουργέ, καλημέρα σας και καλό μήνα. Χρόνια πολλά, επίσης, στις εορτάζουσες και στους εορτάζοντες.

Αρχίζει η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης με θέμα ημερήσιας διάταξης την συνέχιση της επεξεργασίας και εξέτασης του σχεδίου νόμου του Υπουργείου Μετανάστευσης και Ασύλου με τίτλο «Αναμόρφωση διαδικασιών απελάσεων και επιστροφών πολιτών τρίτων χωρών, προσέλκυση επενδυτών και ψηφιακών νομάδων, ζητήματα αδειών διαμονής και διαδικασιών χορήγησης διεθνούς προστασίας και άλλες διατάξεις αρμοδιότητας Υπουργείου Μετανάστευσης και Ασύλου και Υπουργείου Προστασίας του Πολίτη».

Είναι η τελευταία συνεδρίαση της Επιτροπής μας, η 4η συνεδρίαση, αυτή που καλείται και β΄ ανάγνωση.

Θα ξεκινήσουμε με τον Εισηγητή της Πλειοψηφίας, τον συνάδελφο, κύριο Σταύρο Κελέτση.

**ΣΤΑΥΡΟΣ ΚΕΛΕΤΣΗΣ (Εισηγητής της Πλειοψηφίας):** Κυρία Πρόεδρε, από τη συζήτηση, τόσο επί της αρχής, όσο και επί των άρθρων του νομοσχεδίου, αλλά και από τη συζήτηση που κάναμε με τους φορείς και την ακρόαση των φορέων χθες το πρωί, νομίζω ότι αυτό που προέκυψε είναι ότι υπάρχει μία γενική εικόνα ότι το νομοσχέδιο το οποίο συζητάμε, κινείται προς τη σωστή κατεύθυνση σε σχέση με τα θέματα τα οποία προσπαθεί να επιλύσει.

Το γεγονός ότι, δεχόμαστε κριτική, τόσο από τα δεξιά, διότι κάποιες διατάξεις δεν αρέσουν - ο κύριος Μυλωνάκης ήταν μάλιστα σε κάποιες περιπτώσεις και πολύ οξύς - όσο όμως και από τα αριστερά, μας δείχνει ότι κινούμαστε στο σωστό δρόμο, είμαστε στη σωστή κατεύθυνση, ότι το νομοσχέδιο έχει μία ισορροπία, ένα μέτρο.

Κατηγορηθήκαμε από τη μία πλευρά για κάποιες διατάξεις, ότι αυστηροποιούμε πολύ κάποιες διαδικασίες, τις στενεύουμε και ότι θα δημιουργηθούν στην πράξη, ενδεχομένως, κάποια θέματα στην άσκηση των δικαιωμάτων των αιτούντων, των μεταναστών. Εμείς ευθαρσώς λέμε, ότι θέλουμε να βάλουμε κανόνες. Θέλουμε να κόψουμε οποιαδήποτε δυνατότητα εκμετάλλευσης κενών νομικών και παραθύρων υπάρχει, έτσι ώστε κάποιοι να τις εκμεταλλεύονται και στο τέλος να ακυρώνεται η όποια νόμιμη διαδικασία, σύμφωνη με τις διεθνείς συμβάσεις, σύμφωνη με τα δικαιώματα των μεταναστών, η όποια διαδικασία προβλέπεται περί επιστροφής ή προώθησης αυτών των ανθρώπων σε άλλες χώρες.

Δεν το κρύψαμε, θέλουμε να έχουμε μία αυστηρή πολιτική, θέλουμε να έχουμε μία συγκεκριμένη πολιτική που θα έχει κανόνες, που θα έχει πλαίσιο και που αυτό θα γίνεται σεβαστό.

Θέλουμε, επίσης, αυτοί οι κανόνες να είναι ξεκάθαροι, έτσι ώστε η όποια Αρχή αποφασίζει, είτε είναι διοικητική είτε είναι δικαστική, να έχει μια ξεκάθαρη εικόνα και να μην είναι μια εικόνα σύγχυσης, να μην υπάρχει ένα θολό τοπίο για ερμηνείες, έτσι ή αλλιώς, που στο τέλος να καταλήγουν στο να έχουμε ακύρωση του όποιου πλαισίου και ακύρωση τόσο, καμιά φορά της ικανοποίησης των αιτημάτων που είναι δίκαια, όσο από την άλλη της απόρριψης αυτών των αιτημάτων και της δυνατότητας και του σκοπού της επιστροφής που πρέπει να υπάρχει, όταν δεν υπάρχουν, δεν πληρούνται οι προϋποθέσεις.

 Με αυτό το νομοσχέδιο κάνουμε, ακριβώς, αυτή τη δουλειά. Ξεκαθαρίζουμε το νομικό πλαίσιο, δημιουργούμε ξεκάθαρο το τοπίο και για τους ενδιαφερόμενους και γι’ αυτούς που το δικαιούνται και είναι σίγουρο ότι έχουν τις προϋποθέσεις και άρα θα επιτευχθεί ο σκοπός τους, αλλά και για εκείνους οι οποίοι προσπαθούν να εκμεταλλευτούν τα κενά και στο τέλος να κάνουν την δουλειά τους με βάση τις δικές τους σκοπιμότητες.

Άρα, λοιπόν, εδώ έχουμε μια νομοθετική παρέμβαση η οποία είναι ξεκάθαρη. Γι’ αυτό λέμε ότι είναι προς τη σωστή κατεύθυνση, πάντοτε - και αυτό πρέπει να το τονίσουμε - σεβόμενοι τις Διεθνείς Συνθήκες που αφορούν τους μετανάστες και τα ατομικά δικαιώματα. Η Ελλάδα είναι μία χώρα η οποία σέβεται τα ατομικά δικαιώματα από το Σύνταγμά της και από τις Ευρωπαϊκές και Διεθνείς Συνθήκες τις οποίες έχει υπογράψει και ουδέποτε έχει παραβιάσει αυτές τις συνθήκες και τις αρχές.

Από την άλλη, δεν μπορεί η χώρα να είναι - το είπα και στην πρώτη μου τοποθέτηση - «ξέφραγο αμπέλι» και να μπαίνει όποιος θέλει, να μην αναγνωρίζουμε ότι έχουμε θαλάσσια σύνορα και όποιος θέλει να εισέρχεται στη χώρα. Αυτό είναι απαράδεκτο και εν πάση περιπτώσει η δική μας Κυβέρνηση δεν το υιοθετεί ως πολιτική θέση.

Νομίζω ότι η συζήτηση των άρθρων έχει εξαντληθεί. Πολύ περιληπτικά θα αναφέρω τα σημαντικότερα ζητήματα, κατά την άποψή μου, και θα κλείσω. Οι όποιες παρεμβάσεις, οι οποίες τροπολογίες που θα προκύψουν, θα γίνουν στη συζήτηση στην Ολομέλεια όπου θα έχουμε την Παρασκευή.

Είναι πολύ σημαντικό το γεγονός, ότι ξεκαθαρίζουμε στο θέμα των επιστροφών, ότι θα υπάρχουν συγκεκριμένα ένδικα μέσα τα οποία προβλέπονται και με πολύ συγκεκριμένες ημερομηνίες και προθεσμίες. Κατά συνέπεια, δεν θα μπορεί κανείς να εκμεταλλεύεται κενά ή να επαναλαμβάνει αβάσιμα αιτήματα απευθυνόμενα προς τις αρμόδιες αρχές, προκειμένου αυτός να εξασφαλίσει την παραμονή του στη χώρα παράνομα.

Είναι πολύ σημαντικό το ότι εκσυγχρονίζουμε - και είναι στην ίδια κατεύθυνση - τη διαδικασία επίδοσης των αποφάσεων και την ενημέρωση των ενδιαφερομένων. Αυτό είναι και προς το συμφέρον των ίδιων, αλλά βέβαια δημιουργεί και ένα ξεκάθαρο τοπίο στο ότι έχεις πάρει την απόφαση, γνωρίζεις τι έχει γίνει και οφείλεις να την εφαρμόσεις και εσύ και το κράτος. Δεν μπορείς όμως να εξαφανίζεσαι, δεν μπορείς να δηλώνεις ψευδή στοιχεία, δεν μπορείς να δηλώνεις διευθύνσεις οι οποίες δεν ισχύουν και τελικώς να λες, ότι εγώ δεν έλαβα την απόφαση, δεν ενημερώθηκα και να οδηγούμαστε και πάλι σε αυτή την παρελκυστική τακτική, προκειμένου να παραμένει ο οποιοσδήποτε παράνομα στη χώρα.

Πολύ σημαντικό είναι βέβαια το δεύτερο κεφάλαιο, όπου πρωτοπορούμε διευκολύνοντας την προσέλκυση των ψηφιακών νομάδων στη χώρα, διότι αυτό το Υπουργείο έχει το θεσμικό κομμάτι. Το επί της ουσίας, το οικονομικό, ανήκει σε άλλα Υπουργεία. Είναι πολύ σημαντικό το γεγονός της πρόνοιας για την προσέλκυση των ψηφιακών νομάδων στη Χώρα. Νομίζω, ότι είναι κάτι πρωτοποριακό. Το κάνουμε πολύ γρήγορα και καλά κάνουμε που το κάνουμε πολύ γρήγορα, διότι ο στόχος είναι να προσελκύσουμε στελέχη που θέλουν να ζήσουν για ένα διάστημα στην Ελλάδα, με ότι αυτό συνεπάγεται για τους ίδιους και τις οικογένειές τους, παρέχοντας εργασία από εδώ, διαμένοντας σε κάποιο ωραίο ελληνικό νησί ενδεχομένως ή οπουδήποτε αυτοί επιλέξουν και με όλες τις θετικές συνέπειες που αυτό μπορεί να έχει για την οικονομία της χώρας.

Πολύ σημαντικό, επίσης, το γεγονός ότι εισάγουμε αυτήν την έννοια της επενδυτικής κινητικότητας, δηλαδή το να μπορεί κάποιος ο οποίος βρίσκεται ήδη ως επενδυτής στην Ελλάδα, να αλλάζει κατηγορία και να μπορεί χωρίς συνέπειες, νέες διαδικασίες και νέα γραφειοκρατία, να μπορεί να αλλάξει κατηγορία και να επενδύει στη χώρα.

Αυτό είναι ένας τρόπος προσέλκυσης και επενδυτών και επενδύσεων για την Ελλάδα. Βέβαια, υπάρχουν και μία σειρά άλλων ρυθμίσεων σε όλο, το πολύ σημαντικό, νομοσχέδιο οι οποίες είναι, επαναλαμβάνω, στη σωστή κατεύθυνση. Αυτά ήθελα να πω. Περιορίζομαι σε αυτά. Τα υπόλοιπα θα τα πούμε στην Ολομέλεια και εφόσον υπάρχουν και κάποιες αλλαγές ή τροποποιήσεις, ή τροπολογίες θα τις συζητήσουμε εκεί. Ευχαριστώ πολύ.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Κι εμείς σας ευχαριστούμε, κ. Κελέτση. Συνεχίζουμε με τον Εισηγητή της Μειοψηφίας, τον συνάδελφο, κ. Γεώργιο Ψυχογιό. Κύριε συνάδελφε έχετε το λόγο για 10 λεπτά.

**ΓΕΩΡΓΙΟΣ ΨΥΧΟΓΙΟΣ (Εισηγητής της Μειοψηφίας):** Ευχαριστώ κυρία Πρόεδρε. Κύριε Υπουργέ, κυρίες και κύριοι συνάδελφοι, συζητάμε στη δεύτερη ανάγνωση το νομοσχέδιο του Υπουργείου Μετανάστευσης και Ασύλου. Πριν πάω σε αυτό, θα ήθελα να ξεκινήσω από την διεθνή διάσταση, καθότι υπήρχαν και διαδικασίες, χθες, στην Ευρώπη. Καλώ τον κύριο Υπουργό να μας ενημερώσει για τις εξελίξεις αυτές, γιατί είναι σημαντικό και μας αφορά άμεσα. Θα ήθελα να ξέρω, αν η κυβέρνηση έβαλε συγκεκριμένα ζητήματα για το θέμα του Αφγανιστάν, κάτι το οποίο έχουμε ζητήσει και εμείς, διότι δεν έχω ακούσει κουβέντα, δεν έχει ψελλίσει λέξη για τις επανεγκαταστάσεις Αφγανών προσφύγων από τις γειτονικές χώρες στην Ευρώπη με ποσοστώσεις, με κανόνες, με διαδικασίες και με ασφαλείς διόδους. Είναι σημαντικό και για τη χώρα αυτό.

Ήθελα να ξέρω, αν είπε ότι πρέπει να ανασταλούν, αυτή τη στιγμή, οι επιστροφές στο Αφγανιστάν, όπως έκανε η Ολλανδία και η Γερμανία που είναι στοιχειώδες με την κατάσταση που επικρατεί. Αν είπε για τη συλλογική διαχείριση των ανθρώπων που θα φτάσουν στη χώρα γιατί κάποιοι θα φτάσουν και στη χώρα και όχι μέσα στο σύμφωνο μετανάστευσης να επιβεβαιώνεται ο ρόλος της Ελλάδας σαν κροκόδειλος, σαν δεσμοφύλακας της Ευρώπης και να μένουν οι άνθρωποι, εδώ, με κλειστές δομές - φύλακες χιλιάδων ανθρώπων στα νησιά. Που βρίσκεται αυτή η διαδικασία την οποία κι εμείς συμβάλλουμε στο να υπάρχει κατανομή και διαμοιρασμός του βάρους.

Επίσης, επειδή αναφέρεστε συχνά και στο 2015, και εσείς, και η κυρία Βούλτεψη κ.α., σε μια παγκόσμια προσφυγική κρίση μεγαλύτερη μετά τον δεύτερο Παγκόσμιο Πόλεμο, αυτό που έκανε η χώρα το 2015, για να το ξεκαθαρίσουμε επιτέλους, ήταν να εφαρμόσει το Διεθνές Δίκαιο και τίποτα παραπάνω. Νομίζω, πρέπει να σταματήσει αυτό ή αυτό για τη φύλαξη των συνόρων. Η φύλαξη των συνόρων πάντα γινόταν και πάντα γίνεται. Δεν μπορεί να είναι επιχείρημα αυτό από τη δική τους πλευρά.

Επίσης, η Κοινή Υπουργική Απόφαση την οποία έχουμε καταγγείλει πολλές φορές για την ασφαλή τρίτη χώρα όπου χωρίς καν να εξετάζονται οι αιτήσεις των Αφγανών, εδώ, στην Ελλάδα και άλλων εθνικοτήτων επιχειρείται να επιστραφούν στην Τουρκία πράγμα το οποίο δεν θα τους πάει ούτε μπροστά ούτε πίσω, εδώ θα μείνουν οι άνθρωποι. Βέβαια, στερεί και κάποια βασικά δικαιώματα τα οποία προβλέπονται από τις διεθνείς συμβάσεις, που λέτε ότι τηρείται, αλλά στην πράξη έχετε αρχίσει να παραβιάζεται εδώ και καιρό.

Όσο για το νομοσχέδιο, είμαστε στη β΄ ανάγνωση. Ακούστηκαν οι λιγοστοί φορείς που είχαμε χθες και οι περισσότεροι έκαναν πολύ σφοδρές παρατηρήσεις για το νομοσχέδιο αναγνωρίζοντας και κάποια, λίγα, θετικά. Εσείς θα φέρετε νομοτεχνικές; Θα αλλάξετε κάτι από αυτά που ακούσατε; Θα αποσύρετε κάποιες διατάξεις; Στην ουσία ξηλώνετε νόμους προηγούμενων κυβερνήσεων, όχι του ΣΥΡΙΖΑ, κάποιων λίγων του ΣΥΡΙΖΑ και προηγούμενα ακόμα και δικών σας νόμων. Μιλάτε για κατάχρηση δικαιωμάτων και για αυστηροποίηση. Μα το πλαίσιο ήταν, ήδη, αυστηρό, έτσι κι αλλιώς. Το θέμα ήταν πρώτον, η εφαρμογή του και δεύτερον, να καταλάβουμε ότι το κράτος δικαίου πρέπει να ισχύει για όλους, ανεξαιρέτως, και όχι να ξηλώνουμε βασικές εγγυήσεις του κράτους δικαίου και να κάνουμε κατάχρηση των παραβιάσεων των εγγυήσεων αυτών για να δημιουργήσουμε εντυπώσεις και για να «ταΐσουμε» ένα συντηρητικό ή ακροδεξιό κοινό.

Εμείς, ζητάμε πάλι, να αποσύρετε κάποιες διατάξεις για τη σιωπηρή απόρριψη της αίτησης για οικειοθελή αναχώρηση. Είναι αδιανόητο, η διοίκηση, να μην υποχρεούται να απαντήσει. Θα υπάρξουν μεθοδεύσεις γι’ αυτό.

Να αποσύρετε αυτές τις διατάξεις για τα παράβολα, οι οποίες είναι και επιβαρυντικές και αναποτελεσματικές και άδικες, κυρίως, για τις διαδικασίες που έχουν, να κάνουν με τις αιτήσεις διεθνούς προστασίας.

Στους εξαιρετικούς λόγους να βγάλετε το «άπαξ», ότι μία φορά μόνο άνθρωποι οι οποίοι είναι αόρατοι στη χώρα, αλλά έχουν ισχυρούς δεσμούς μαζί της, γιατί δούλευαν εδώ, μένουν εδώ, έχουν οικογένειες εδώ, να μπορούν, να έχουν μια δεύτερη ευκαιρία βάσει των προϋποθέσεων της εγκυκλίου 3 του 2018.

Το άρθρο 16, χρειάζεται μια διατύπωση, μια διευκρίνιση, για το σε ποιους ανθρώπους δε θα χορηγείται το άσυλο για λόγους εθνικής ασφάλειας ή διάπραξη εγκλημάτων. Προφανώς, και ισχύει το πλαίσιο για αυτούς, οι οποίοι καταγγέλλονται ή διώκονται, αλλά να μην πάμε σε κατάχρηση, η οποία θα σπρώξει πίσω στις χώρες ανθρώπους, οι οποίοι, σε απολυταρχικά ή αντιδημοκρατικά ή άλλα καθεστώτα, έχουν διωχθεί για τις ιδέες τους ή για τη δράση τους.

Για τη στελέχωση του Υπουργείου αποσύρετε τη διάταξη για το ένστολο προσωπικό. Δε χρειάζεται ένστολο προσωπικό, να μετακινηθεί στο Υπουργείο Μεταναστευτικής Πολιτικής. Αυτό που χρειάζεται, είναι να υπάρχουν συνέργειες, που πάντα υπήρχαν συνέργειες μεταξύ των Υπουργείων - προφανώς, είναι ένα δύσκολο θέμα - αλλά πάρτε κόσμο, προσλάβετε κόσμο με τις διαδικασίες του ΑΣΕΠ, που ακυρώσατε, όχι με μετακλητούς, με άλλα προγράμματα για να στελεχώσουν το Υπουργείο.

Στο θέμα του εργοσήμου δεν μπορεί, να καταργηθεί η διάταξη του 13Α για τους παράτυπα διαμένοντες, εάν δεν υπάρξει μια βελτίωση στο συνολικό πλαίσιο, που να τους καλύπτει. Επομένως, πρέπει, να δείτε, πώς αυτό θα το διευρύνετε, πως θα το βελτιώσετε και όχι πώς θα το καταργήσετε, κάτι το οποίο θα δημιουργήσει επιπλέον γκρίζες ζώνες και την εκμετάλλευση ανθρώπων στις συγκεκριμένες περιοχές.

Οι ανθρωπιστικοί λόγοι, οι οποίοι ήταν πάντοτε ένας τρόπος, που είχε συγκεκριμένες προϋποθέσεις και στοιχεία που ζητούσαν οι επιτροπές και οι αρχές για να προστατέψουν ανθρώπους, οι οποίοι για πολύ συγκεκριμένες καταστάσεις και λόγους είχαν απορριφθεί ως προς τις αιτήσεις τους. Το στέλνετε μόνο στα αστυνομικά όργανα, κάτι το οποίο δε μπορούν, ούτε για λόγους γνώσης, να το αντιμετωπίσουν και για εμάς πρέπει, να επανέλθουν σα δικλείδα οι ανθρωπιστικοί λόγοι για κάποιες στιγμές περιπτώσεις ανθρώπων, που είδαμε και το προηγούμενο διάστημα ότι έπρεπε, να καλυφθούν και δεν καλύφθηκαν.

Η αίτηση επανεξέτασης δε μπορεί, να καταργηθεί. Πρέπει, να υπάρχει κι αυτή ως αίτηση επανεξέτασης απορρίψεων, που είναι κι από τις ευρωπαϊκές οδηγίες αναγκαίο και από το Διεθνές Δίκαιο, για να μπορεί, να έχει και πλήρη εικόνα η Υπηρεσία Ασύλου, τελικά, αλλά και το άρθρο για τη διάσωση στη θάλασσα, όπου εκεί θυμηθήκατε τώρα για λόγους εντυπώσεων ότι «το Κράτος είναι πάνω από όλα». Προφανώς και το Λιμενικό είναι αυτό, το οποίο έχει την πλήρη αρμοδιότητα για την έρευνα και διάσωση στη θάλασσα. Προφανώς και υπάρχει πλαίσιο για συνεργασία και έλεγχο κάποιων, οι οποίοι για ιδιοτελείς σκοπούς επιχειρούν, όμως με αυτό που κάνετε, στην ουσία, ποινικοποιείτε τη δράση ακόμα και ανθρωπιστικών οργανώσεων, που προσφέρουν στο πεδίο, που έχουν βοηθήσει, την αλληλεγγύη, αλλά και θέτετε και θέμα κυριαρχικών δικαιωμάτων, διότι ανά πάσα στιγμή συμβεί κάτι στη θάλασσα, είναι δικαίωμα και υποχρέωση κάθε πλωτού μέσου, να σώσει αυτόν, που βλέπει εκεί και να μην έχει δυνητική απαγόρευση, να το κάνει ή κυρώσεις.

Σκεφτείτε καλά αυτή τη διάταξη. Σας το είπα από την αρχή, σας το είπαν και οι φορείς. Όλα αυτά που λέω, τα έχουν επισημάνει και οι φορείς συνολικά και φορείς του πεδίου, διεθνείς οργανισμοί.

Προχωράω σε κάποια ζητήματα, που ακούστηκαν στις επιτροπές. Ακούσαμε, από την κυρία Βούλτεψη, ότι «ο ΣΥΡΙΖΑ πήγε σε 23 συνόδους της Ευρωπαϊκής Ένωσης και τι κατάφερε, τελικά, σε ένα ευρωπαϊκό επίπεδο για την συλλογική διαχείριση;». Αναρωτιέμαι, εσείς, τι έχετε καταφέρει. Εμείς, καταφέραμε, να γίνουν 22.000 μετεγκαταστάσεις από το 2016 μέχρι το 2018, πράγμα το οποίο είναι ανεπαρκές, αλλά έγινε και δεν είναι μετεγκαταστάσεις, το να πηγαίνουν οι αναγνωρισμένοι πρόσφυγες σε άλλες χώρες, αυτό είναι δικαίωμα. Μετεγκαταστάσεις είναι relocation, είναι πρόγραμμα. Πρέπει, να καταλάβετε και τη διάκριση των εννοιών τελικά. 15.000 οικογενειακές επανενώσεις με βάση το νόμο, που ισχύει στην Ευρώπη και 22.000 οικειοθελείς επιστροφές με το νόμο και κάποιες άλλες διατάξεις και ποσοστά, τα οποία υπήρχαν. Επίσης, μηχανισμό επιστροφών ευρωπαϊκό, τον οποίο είχαμε ζητήσει πολλάκις.

Όλα αυτά, όμως, ξέρετε που κολλούσαν; Κολλούσαν στην Ευρωπαϊκή Δεξιά. Κολλούσαν στα Κόμματα τα δικά σας και τους ακροδεξιούς. Εκεί κολλούσαν. Που δεν τολμάτε εσείς, να πάτε και να ζητήσετε και να απαιτήσετε η Ελλάδα και οι άλλες χώρες πρώτης υποδοχής, να μην να μην είναι μόνες τους σε αυτό το πολύ δύσκολο ζήτημα και να υπάρχει. υποχρεωτική αλληλεγγύη με κυρώσεις σε αυτούς, οι οποίοι δεν τις τηρούν.

Στην ευρωπαϊκή δεξιά κολλούσαν στα κόμματα τα δικά σας και τους ακροδεξιούς. Εκεί κολλούσαν, που δεν τολμάτε εσείς να πάτε και να ζητήσετε και να απαιτήσετε η Ελλάδα και άλλες χώρες πρώτης υποδοχής να μην είναι μόνες τους σε αυτό το πολύ δύσκολο ζήτημα και να υπάρχει υποκριτική αλληλεγγύη με κυρώσεις σε αυτούς οι οποίοι δεν τις τηρούν. Ακούστηκαν, επίσης άλλα ζητήματα που έχουν να κάνουν με τη μείωση των ροών. Πράγματι, υπάρχει. Αλλά λες και την έκανε η κυβέρνηση της Νέας Δημοκρατίας τη μείωση των ροών. Αν την έκανε, πώς την έκανε; Τι υπονοείτε δηλαδή; Εισροή ροών έγινε λόγω πανδημίας, έγινε λόγω των γεωστρατηγικών καταστάσεων, γιατί το 2019 δεν θυμάμαι μείωση. Θυμάμαι χιλιάδες ανθρώπους, όταν αναλάβατε κυβέρνηση.

Επίσης, ότι η φύλαξη των συνόρων γίνεται προφανώς και γίνεται και θα γίνεται και γινόταν. Είναι λάθος να το λέτε αυτό και ντροπή. Η εργαλειοποίηση από την Τουρκία επίσης ισχύει, αλλά αυτό δεν σημαίνει ότι και εμείς έχουμε δικαίωμα να παραβιάσουμε βασικά δικαιώματα που είναι και κυριαρχικό μας δικαίωμα και όπλο μας διαπραγματευτικό το διεθνές δίκαιο. Το είπε σε μια αποστροφή της, η κυρία Βούλτεψη, χτες στο τέλος, ότι είναι κόρη οφθαλμού η Γενεύη και οι άλλες συμβάσεις, αλλά δεν το βλέπω. Και βέβαια η Ελλάδα έκανε το ανθρωπιστικό της καθήκον και ο λαός της με τεράστια αλληλεγγύη μες την οικονομική κρίση, αλλά, το ανθρωπιστικό καθήκον αυτό δεν τελειώνει. Είναι διαρκές συνεχίζεται με όρια με κανόνες με σοβαρότητα και τα λοιπά και με κατανομή του βάρους αλλά δεν τελειώνει.

Να κλείσω, λέγοντας ότι είναι σημαντικό και το καταλαβαίνετε σιγά σιγά, το είπε και ο κ. Μηταράκης στην πρώτη συνεδρίαση. Την ανάγκη των δομών, λέει, την είχε καταλάβει ο Σύριζα. Προφανώς, την καταλάβατε και εσείς μετά, την ανάγκη να υπάρχουν δομές υποδοχής και φιλοξενίας ανθρώπων και διαδικασίες μετεγκατάστασης επιστροφών. Στην αρχή λέγατε λόγια, παραμυθιάσατε τον κόσμο με τους δημάρχους και τους περιφερειάρχες σας και τώρα δεν μπορείτε να το διαχειριστείτε, διότι, με μηδενικές ροές σχεδόν η κατάσταση στις δομές είναι χειρότερη, αυτή την στιγμή, για μας εμάς που πηγαίνουμε στο πεδίο. Και η υγειονομική θωράκιση είναι ελάχιστη. Οι περισσότεροι πρόσφυγες είναι ανεμβολίαστοι. Βγείτε λοιπόν στο πεδίο, πηγαίνετε στο πεδίο κάνει καλό, βλέπεις, παρακολουθείς, παρατηρείς μαθαίνεις και λύνεις ζητήματα προς όφελος όλων και των τοπικών κοινωνιών και των εργαζομένων και των προσφύγων και των οικογενειών τους.

Μη νομίζετε, ότι επειδή, έχετε την εύνοια των ΜΜΕ και δεν στήνονται έξω απ’ τις δομές, όπως θα κάνανε αν ήταν κυβέρνηση ο Σύριζα ή έκαναν στον Σύριζα, μπορείτε να καλύψετε και να κρύψετε το προσφυγικό κάτω από το χαλί. Πηγαίνετε στο πεδίο, ακούστε τους ανθρώπους πρώτης γραμμής και όταν ξηλώνεται το κράτος δικαίου για τους πιο ευάλωτους, θα ξηλωθεί και για τους άλλους σιγά σιγά. Και βέβαια, πρέπει να πάτε να δείτε την κατάσταση που επικρατεί, γιατί δεν έχει αποτέλεσμα η τακτική σας ο βίος αβίωτος ή αποτροπή με κάθε τρόπο. Υπάρχει ισορροπία δικαιωμάτων, που είναι το πιο σημαντικό, υπάρχει η ένταξη, υπάρχει η ευρωπαϊκή ευθύνη, επαναλαμβάνω, που με κάθε τρόπο όλοι μαζί να την απαιτήσουμε για να μπορέσει να υπάρχει μια σύγχρονη δημοκρατική κοινωνία, η οποία δεν θα αποκλείει, δεν θα κάνει γκρίζες ζώνες, όπως κάνετε τώρα εσείς, με αόρατους ανθρώπους, δήθεν για να λύσετε το ζήτημα.

 Άρα, λοιπόν, εμείς καταψηφίζουμε επί της αρχής καταψηφίζουμε και την πλειοψηφία των άρθρων, εκτός από κάποιες θετικές ρυθμίσεις, τις οποίες και εμείς ζητήσαμε το προηγούμενο διάστημα και είναι αυτονόητες για την διαχείριση του προσφυγικού.

Ευχαριστώ.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ ( Αντιπρόεδρος της Επιτροπής):** Τον λόγο έχει ο κ. Καμίνης.

 **ΓΕΩΡΓΙΟΣ ΚΑΜΙΝΗΣ (Ειδικός Αγορητής του Κινήματος Αλλαγής):**Ευχαριστώ, κυρία Πρόεδρε. Κυρίες και κύριοι συνάδελφοι, οποιαδήποτε νομοθετική πρωτοβουλία θα πρέπει να λαμβάνεται υπό όρους προστασίας των δικαιωμάτων και σεβασμού των διεθνών συνθηκών και των ευρωπαϊκών κανόνων. Συγχρόνως, όμως θα πρέπει να λαμβάνει υπόψη και τον ελάχιστο αριθμό επιστροφών και απελάσεων, καθώς και την αμφίσημη στάση των κρατών μελών της Ευρωπαϊκής Ένωσης αλλά και της γείτονας χώρας.

Σε διαφορετική περίπτωση, ο κίνδυνος περαιτέρω εγκλωβισμού ανθρώπων, χωρίς νομιμοποιητικά έγγραφα, στην Ελλάδα, είναι απολύτως ορατός. Από τα στατιστικά στοιχεία του Υπουργείου, φαίνεται το ισχυρό προσφυγικό προφίλ των ανθρώπων που καταφθάνουν στην Ελλάδα τα τελευταία χρόνια. Τα τελευταία πέντε χρόνια έχουν εκδοθεί 68.000 αποφάσεις αναγνώρισης προσφυγικού καθεστώτος, σε Α’ βαθμό και 1.237 σε Β’ βαθμό. Για το 2021, το ποσοστό αναγνώρισης ανέρχεται στο 58%, περίπου, των υποθέσεων που εξετάσθηκαν.

Από τα στοιχεία αυτά συνάγονται δύο τινά. Πρώτα από όλα, ότι το κλειδί των εξελίξεων δεν το κρατάμε εμείς, το κρατάει πρώτα από όλα η Ευρωπαϊκή Ένωση μέσω του Ευρωπαϊκού Συμφώνου για τη Μετανάστευση και το Άσυλο, το οποίο αυτή τη στιγμή τελεί υπό διαπραγμάτευση. Από την άλλη πλευρά, αποφασιστικός παράγων των εξελίξεων είναι και η Τουρκία μέσω της κοινής δήλωσης Ευρωπαϊκής Ένωσης – Τουρκίας, αφού διατηρεί ανά πάσα στιγμή τον έλεγχο των ροών προς την Ευρωπαϊκή Ένωση μέσω της χώρας μας. Και επιπλέον, όπως θα φανεί, ο χαρακτηρισμός της Τουρκίας ως ασφαλούς τρίτης χώρας για πρόσφυγες, που προέρχονται από συγκεκριμένες χώρες, δεν λύνει το πρόβλημα ενδεχομένως να επιβαρύνει και την κατάσταση.

Μέχρι στιγμής, το νέο Σύμφωνο, δεν καταφέρνει να πετύχει την ισορροπία μεταξύ αλληλεγγύης και επιμερισμού ευθύνης των κρατών μελών. Τα δείγματα, επίσης, που έχουμε από τα εθελοντικά προγράμματα μετεγκατάστασης, αυτά που υλοποιούνται από τον Απρίλιο του 2020, δεν είναι ιδιαιτέρως ενθαρρυντικά. Τα προγράμματα αφορούν, ως επί το πλείστον, ασυνόδευτα ανήλικα, ανήλικα με προβλήματα υγείας και τις οικογένειές τους, κάποιους ενήλικους και οικογένειες και αναγνωρισμένους πρόσφυγες που διέμεναν στη Μόρια.

Σύμφωνα, με απάντηση, σε ερώτηση που είχα απευθύνει, από το συνολικό αριθμό των 6.255 θέσεων, που είχαν προσφερθεί από τα κράτη μέλη της Ευρωπαϊκής Ένωσης, μέχρι τις 12 Μαρτίου του 2021 είχε ολοκληρωθεί με επιτυχία η μετεγκατάσταση 3.182, περίπου δηλαδή οι μισές θέσεις. Ο εγκλωβισμός στα νησιά, τον οποίο όλοι πιστεύω θέλουμε να αποφύγουμε, ευνοείται από τα αυξημένα όρια της διοικητικής κράτησης και την συλλήβδην κράτηση των αιτούντων άσυλο, που προβλέφθηκε με το ν. 4686. Ότι υπάρχει μια εμφανής δυσαναλογία μεταξύ του αριθμού των διοικητικά κρατούμενων αλλοδαπών και του μικρού αριθμού των αναγκαστικών επιστροφών το επισημαίνει για άλλη μια φορά ο Συνήγορος του Πολίτη στην έκθεσή του για τις επιστροφές για το έτος 2020. Αυτό επιβεβαιώνεται και από τα στατιστικά στοιχεία του έτους 2020 από όπου συνάγεται ότι και πάλι σε ένα ποσοστό γύρω στο 80% τα τελευταία χρόνια οι αλλοδαποί που επιστρέφονται είναι Αλβανοί μετανάστες. Δεν επιστρέφονται αλλοδαποί, οι οποίοι προέρχονται από τις ροές του 2015 και εφεξής.

Στην πρώτη ανάγνωση του νομοσχεδίου, εδώ στην Επιτροπή, ο Υπουργός, μας είπε ότι περίπου 25.000 άνθρωποι έχουν πάει στη Γερμανία, κατέληξε με τη φράση «Άρα, η πραγματικότητα είναι ότι στη χώρα μας πλέον έχουμε θετικό ισοζύγιο αναχωρήσεων και αφίξεων». Αυτό είναι εμπαιγμός. Χθες, μας είπε η κυρία Βούλτεψη, ότι οι άνθρωποι αυτοί είναι αναγνωρισμένοι πρόσφυγες, οι οποίοι πηγαίνουν σε διάφορες ευρωπαϊκές χώρες, Γερμανία, Γαλλία και λοιπά, αφού έχουν πάρει, δηλαδή, άσυλο στην Ελλάδα και πολλοί από αυτούς πάνε και επανυποβάλλουν αίτηση. Αυτοί θα επιστρέψουν «πακέτο» στη χώρα. Κάποιοι έχουν φύγει, ακριβώς, με την τρίμηνη βίζα και θα πρέπει να επιστρέψουν. Κάποιοι πιθανόν θα παραμείνουν με αποφάσεις δικαστηρίων. Γιατί; Γιατί, ιδίως, τα γερμανικά δικαστήρια έχουν κρίνει ότι στη χώρα μας οι συνθήκες είναι απαράδεκτες.

Τιμά αυτό τη χώρα μας; Είναι στοιχείο το οποίο θα πρέπει να επικαλούμαστε, για να πούμε, ότι υπάρχει ένα θετικό ισοζύγιο αναχωρήσεων και αφίξεων; Θα δει το γεγονός, ότι πολλοί από αυτούς παραβιάζουν τη νομιμότητα και πάνε και υποβάλλουν εκ νέου αίτηση στις χώρες αυτές ή κάποιοι δεν θα επιστρέψουν, επειδή οι συνθήκες στη χώρα μας είναι απαράδεκτες; Είναι στοιχείο που πρέπει να το επικαλείται ο Υπουργός; Εγώ δεν το καταλαβαίνω αυτό.

Την ίδια στιγμή εμείς επιμένουμε στην ευρωπαϊκή λύση, στην ίση κατανομή των ευθυνών. Δεν μας αρέσουν αυτού του είδους οι μεθοδεύσεις. Θέλουμε μία ξεκάθαρη, έντιμη συμφωνία με τις άλλες ευρωπαϊκές χώρες, ότι ένα ποσοστό αιτούντων άσυλο και μια αναθεώρηση των συνθηκών του Δουβλίνου, θα καταστούν ακριβώς η πραγματικότητα. Το νομοθετικό εκείνο καθεστώς, το ευρωπαϊκό, το οποίο θα διέπει την κατάσταση των αιτούντων άσυλο και των προσφύγων. Ο σχεδιασμός της Κυβέρνησης, δεν έχει λάβει υπόψη του όλα αυτά τα δεδομένα και τα ερωτήματα και την βλέπουν να εμφανίζει μειωμένα διαπραγματευτικά αντανακλαστικά.

 Περιμένουμε, να ακούσουμε, από τον Υπουργό,, τις νέες εξελίξεις για το Αφγανιστάν. Βαδίζουμε, πιστεύω στα χνάρια της μεταναστευτικής πολιτικής, όπως είπα χθες, των δεκαετιών του 90 και 2020. Τι κάναμε τότε; Προβαίναμε σε μία διαρκή αυστηροποίηση του νομοθετικού πλαισίου και το μόνο που καταφέρναμε, ήταν να δημιουργούμε στρατιές ανθρώπων χωρίς χαρτιά και μάλιστα ανθρώπων οι οποίοι πολύ συχνά, εξέπιπταν της νομιμότητας, γιατί έρχονταν ο νομοθέτης για την ανανέωση των αδειών διαμονής και έβαζε αυστηρότερους όρους. Όλα αυτά μέσα στη γνωστή διοικητική κατάσταση που επικρατεί στην Ελλάδα, την κατάσταση της δημόσιας διοίκησης με την υποστελέχωση, την έλλειψη υποδομών η οποία συνεχίζει να επικρατεί και σήμερα.

 Ακούσαμε, προχτές, τον εκπρόσωπο των εργαζομένων στις αποκεντρωμένες διοικήσεις και δημιουργείται στις δημόσιες υπηρεσίες αυτό το γνωστό spot nek, όπως λένε στα αγγλικά . Φτάνει κάποια στιγμή, που φρακάρει το σύστημα και δεν μπορεί να υπάρχουν εκροές. Η Ελλάδα δεν φαίνεται να πλησιάζει τον στόχο της ένταξης, που αποτελεί τελικά και το τελικό ζητούμενο μιας αποτελεσματικής διαχείρισης των μεταναστευτικών και προσφυγικών ροών. Μόλις στις 2 Ιουλίου, στο πλαίσιο κοινοβουλευτικού ελέγχου πληροφορηθήκαμε, ότι αυτό τον καιρό βρίσκεται στο τελευταίο στάδιο η κατάρτιση της νέας εθνικής στρατηγικής για την ένταξη, η οποία περιλαμβάνει σειρά νέων προγραμμάτων. Αναφέρθηκε χθες και η κυρία Βούλτεψη. Περιμένουμε, να ακούσουμε περισσότερες λεπτομέρειες και εδώ θα είμαστε να ασκήσουμε την κριτική μας. Η όλη πολιτική αυτή συνυπάρχει με μία πολιτική προσλήψεων και ανάληψης θέσεων ευθύνης, σε κρίσιμα διοικητικά πόστα στο Υπουργείο, από στελέχη τα οποία είναι μετακλητοί υπάλληλοι.

 Δεν είναι μόνο το γεγονός, ότι με τον τρόπο αυτό διαιωνίζεται η αναξιοκρατία. Είναι κάτι εξίσου σημαντικό το γεγονός, ότι σε έναν τομέα στον οποίον χρειάζεται ειδική κατάρτιση, τεχνικές γνώσεις, εξειδίκευση και εμπειρία, τοποθετούμε ανθρώπους οι οποίοι σήμερα θα βρίσκονται, αύριο δεν θα βρίσκονται και κατά αυτό τον τρόπο, υπονομεύουμε την αναγκαία θεσμική μνήμη που θα πρέπει να υπάρχει στη δημόσια διοίκηση.

 Ευχαριστώ κυρία πρόεδρε.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει η κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε.):** Ευχαριστώ, κυρία Πρόεδρε. Τι προσπαθεί, η Κυβέρνηση, να δείξει όλες αυτές τις μέρες και στη συζήτηση του νομοσχεδίου, αλλά και με τις δημόσιες δηλώσεις του Υπουργού, όλο το προηγούμενο αυτό διάστημα; Ότι πατώντας πάνω σε ένα, κατά τη γνώμη μας και νομίζω ότι ούτε η ίδια Κυβέρνηση μπορεί να το αμφισβητήσει, εύθραυστο περιορισμό των προσφυγικών ροών ότι σήμερα επιλέγει να εφαρμόσει μια αυστηρή, αλλά δίκαιη –ισχυρίζεται- πολιτική για το άσυλο και τη μετανάστευση.

 Όμως, ιδιαίτερα στη χθεσινή συζήτηση και κατά την ακρόαση των φορέων, όπως βέβαια μπορεί ο καθένας να το αντιληφθεί βλέποντας τις διατάξεις του νομοσχεδίου, αντιλαμβάνεται ότι ακόμα και αυτή την περιορισμένη προστασία που παρέχουν οι ευρωπαϊκές οδηγίες για τα δικαιώματα των προσφύγων, ακόμα και αυτά τα αναγνωρισμένα από το διεθνές δίκαιο δικαιώματα για ανθρώπους, που δεν ξεκίνησαν από τυχοδιωκτισμό να φύγουν να εγκαταλείψουν τις χώρες τους -και θα πω παρακάτω και για τις ευθύνες που έχουν και οι δικές μας κυβερνήσεις για το δράμα που βιώνει όλος αυτός ο κόσμος- ακόμα κι αυτό το διεθνές δίκαιο, το οποίο όλοι το επικαλείστε όταν θέλετε να δημιουργήσετε, να φιλοτεχνήσετε το ευαίσθητο προφίλ της Ευρωπαϊκής Ένωσης και του αστικού κράτους, ακόμα και αυτό, το κάνετε κουρελόχαρτο, εφαρμόζοντας αυτές τις διατάξεις. Και αυτό δεν το λέμε εμείς.

Αυτό, οι ίδιοι οι δικοί σας θεσμοί, οι θεσμοί που δημιουργεί το αστικό κράτος, αν θέλετε, κατ’ εξοχήν για να δίνουν και την επίφαση της δημοκρατίας στην πολιτική που εφαρμόζουν οι κυβερνήσεις, ο ίδιος ο Συνήγορος του Πολίτη και στην Έκθεση που κατέθεσε, αλλά και στη χθεσινή του τοποθέτηση, όπως και η Εθνική Επιτροπή για τα Δικαιώματα του Ανθρώπου, άσκησαν οξύτατη κριτική τόσο για το πνεύμα για την αρχή του νομοσχεδίου, όσο και για συγκεκριμένες ρυθμίσεις, στις οποίες αναφέρθηκαν -αναφερθήκαμε και χθες, δεν θα επαναφέρω αναλυτικά- που έρχονται, πραγματικά, σε αντίθεση με τις αρχές του διεθνούς δικαίου, συγκρούονται με τις ίδιες τις προβλέψεις της Συνθήκης της Γενεύης για τους Πρόσφυγες και αυτό με ξεκάθαρο τρόπο το κάνετε από τα πρώτα άρθρα του νομοσχεδίου, προσπαθώντας, αν θέλετε, να συντηρήσετε αυτή την τακτική, που ήδη εφαρμόζεται και που δημιουργεί πολλές φορές στην πράξη σύγχυση για τις διαδικασίες που ακολουθούνται μεταξύ των διαδικασιών επιστροφών και απελάσεων που, αν θέλετε, νομιμοποιεί και μια τακτική που ακολουθείται ιδιαίτερα στα σύνορα, που έχει δημιουργήσει το τελευταίο διάστημα σοβαρές καταγγελίες για την παραβίαση ανθρωπίνων δικαιωμάτων και ιδιαίτερα σε σχέση με την παραβίαση της αρχής της μη επαναπροώθησης.

Την ίδια στιγμή, βέβαια, που για άλλες δεσμευτικές αρχές του ευρωπαϊκού και διεθνούς δικαίου, δεν διστάζει να τις παραβιάσει το ίδιο το αστικό κράτος, την ίδια στιγμή δείχνετε προσήλωση στην αντιδραστική πολιτική της Ευρωπαϊκής Ένωσης, που είναι αυτή, που επιβάλλει τον εγκλωβισμό χιλιάδων προσφύγων και μεταναστών στη χώρα και στα νησιά. Και, αν θέλετε, σε αυτό μπορεί να έχει δίκιο ο Υπουργός όταν λέει ότι πραγματικά αυτό ενώνει όλες τις κυβερνήσεις και όλα τα κόμματα που υποστήριξαν με θέρμη τόσο τη Συμφωνία της Ευρωπαϊκής Ένωσης με την Τουρκία που εργαλειοποίησε το προσφυγικό και μετέτρεψε τα νησιά σε φυλακές προσφύγων και μεταναστών, τόσο τις Συνθήκες του Δουβλίνο 1 και 2 και βέβαια δεν μπορεί να καλλιεργούνται, αν θέλετε, σήμερα και αυταπάτες ότι πρόκειται να αλλάξει ο χαρακτήρας αυτών των συμφωνιών, όταν η ίδια η διαδικασία της διαπραγμάτευσης που εξελίσσεται αυτό το διάστημα για το νέο Σύμφωνο Μετανάστευσης και Ασύλου στην Ευρωπαϊκή Ένωση, εκφράζουν με τον πιο έντονο τρόπο τις σφοδρές ενδοαστικές αντιθέσεις που διατηρούνται στο εσωτερικό της Ευρωπαϊκής Ένωσης και βέβαια, διατηρούν στο ακέραιο και το βασικό αγκάθι που υπάρχει σε αυτές τις συμφωνίες, δηλαδή, την ευθύνη των πρώτων χωρών υποδοχής να εξετάσουν και να αποδώσουν άσυλο, όπως, βέβαια, έχουν ως απαραίτητο όρο και την ίδια την εργαλειοποίηση του προσφυγικού και μεταναστευτικού στις σχέσεις της Ευρωπαϊκής Ένωσης με την Τουρκία, αλλά και της ελληνικής και τουρκικής αστικής τάξης.

Άρα, όταν σήμερα, λοιπόν, η κυβέρνηση σπεύδει, πριν καν την ολοκλήρωση των συζητήσεων γύρω από το Νέο Σύμφωνο Μετανάστευσης, να εφαρμόσει τον όρο του εγκλωβισμού στο πρώτο σημείο υποδοχής με τη δημιουργία των κλειστών δομών στα νησιά, δείχνοντας, αν θέλετε, και την προσήλωσή σας στη λογική του εγκλωβισμού και της καταστολής και αυτό αποδεικνύεται με τον πιο εκκωφαντικό τρόπο, με την πρόβλεψη στα άρθρα του νομοσχεδίου για τη δημιουργία ειδικών χώρων κράτησης μέσα σ’ αυτά τις νέες δομές των νησιών. Άρα, δεν μιλάμε για χώρους, όπως λέτε, ολιγόμηνης παραμονής προσφύγων και μεταναστών αλλά για χώρους πολύμηνου ή και πολύχρονου εγκλωβισμού χιλιάδων ανθρώπων, που σίγουρα, δεν μπορεί κανένας να αποκλείσει, ότι το επόμενο διάστημα οι αριθμοί αυτοί με τις εξελίξεις που υπάρχουν σε διεθνές επίπεδο, θα είναι πολύ μεγαλύτερο.

Επομένως, κάνουν «φύλλο και φτερό» την επιχειρηματολογία της κυβέρνησης για δήθεν ολιγόμηνη παραμονή των προσφύγων στα νησιά. Σίγουρα, η εικόνα αυτή, δεν ανταποκρίνεται στην πραγματικότητα και της γενίκευσης της κράτησης σε όλες τις περιπτώσεις της απόρριψης των αιτημάτων ασύλου, αλλά και κυρίως, στις ίδιες τις διεθνείς εξελίξεις που φανερώνουν ότι οι ιμπεριαλιστικές αντιθέσεις και ανταγωνισμοί συνεχίζουν και θα συνεχίζουν να βρίσκονται σε όξυνση. Ο ξεριζωμός αυτών των ανθρώπων δεν μπορεί να έχει τέλος και με βάση αυτά τα δεδομένα, ακόμα και αυτός ο σχεδιασμός που ισχυρίζεστε, ότι έχετε, για τις μαζικές επιστροφές, πώς θα εφαρμόζονται, όταν οι ίδιοι αναγνωρίζετε ότι από το Μάρτιο του 2020 έχουν «παγώσει» όλες οι διαδικασίες επιστροφών προς την Τουρκία, ανεξάρτητα από τη θέση που παίρνει κανένας σε αυτά τα ζητήματα.

Η κατάσταση στο Αφγανιστάν δείχνει ότι μόνο οι πανηγυρισμοί της κυβέρνησης για περιορισμένες ουρές δεν μπορεί να είναι μόνιμοι. Και βέβαια, αθώοι του αίματος γι’ αυτό το έγκλημα δεν είναι ούτε η σημερινή κυβέρνηση ούτε και οι προηγούμενες, που στήριξαν και στηρίζουν τις επεμβάσεις, που «χειροκροτούσαν» την επέμβαση στο Αφγανιστάν με επιχειρηματολογία παρόμοια με αυτή που σήμερα αξιοποιείται για να στηριχθούν οι καινούργιες εξελίξεις, και βέβαια, αποδεχόταν να δίνονται εκατομμύρια για την διατήρηση στρατιωτικών αποστολών στις χώρες αυτές, και βέβαια, για την ενεργό συμμετοχή της χώρας σε άλλες παρόμοιες αποστολές του ΝΑΤΟ.

Καθώς και οι εξελίξεις και οι διαπραγματεύσεις- για τις οποίες περιμένουμε να ακούσουμε και την ενημέρωση του Υπουργού- που υπάρχουν στο εσωτερικό της Ε.Ε., σίγουρα δεν γεννούν προσδοκίες ούτε για πραγματική βοήθεια στους λαούς αυτούς, ούτε βέβαια, και για την επίλυση των συνεπειών των προσφυγικών ροών που θα δημιουργηθούν για τη χώρα μας και για τους άλλους λαόυς.

 Είναι, βέβαια, ανεδαφικό να περιμένει κανένας να λύσει το πρόβλημα, αυτός τελικά που το δημιουργεί, γι' αυτό αυτό και λέμε ότι η πολιτική σας είναι αδιέξοδη και οι ίδιες αιτίες που γεννούν το πρόβλημα είναι και αυτές που το μεγεθύνουν.

Που οδηγείστε, τελικά, με όλη αυτή τη λογική της αυστηροποίησης των διαδικασιών, τον περιορισμό προθεσμιών, τις απαράδεκτες μεθόδους που δημιουργείτε, ακόμη και αυτές τις σιωπηρές απορρίψεις από τη μεριά του δημοσίου, για τα αιτήματα παράτασης διαμονής και λοιπά; Τα χίλια δυο προβλήματα που αναφέρθηκαν ότι δημιουργούνται γύρω από τις διαδικασίες της άδειας διαμονής με τις μεγάλες καθυστερήσεις, οφείλονται κυρίως στις σοβαρές ελλείψεις και κενά που υπάρχουν στη στελέχωση των υπηρεσιών. Αυτό οδηγεί στον εγκλωβισμό χιλιάδων ανθρώπων, χωρίς δικαιώματα, χωρίς χαρτιά, χωρίς δυνατότητα πρόσβασης στην εργασία, στην εκπαίδευση, την υγεία. Δηλαδή, άνθρωποι φτηνοί και ευάλωτοι στην καπιταλιστική εκμετάλλευση, που εξυπηρετεί και αυτούς, οι οποίοι γέννησαν και δημιούργησαν το πρόβλημα.

Τα υπόλοιπα, αναλυτικά, θα τα πούμε στην Ολομέλεια. Δεν αναφέρομαι και στα άλλα άρθρα, που έχουμε ήδη τοποθετηθεί.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ(Αντιπρόεδρος της Επιτροπής)**: Τον λόγο έχει ο κ. Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ(Ειδικός Αγορητής της Ελληνικής Λύσης)**: Κυρία Πρόεδρε, κυρίες και κύριοι συνάδελφοι, καλημέρα και καλό μήνα. Είναι ένας μήνας, ο οποίος ξεκίνησε δύσκολα, κύριοι Υπουργοί της κυβέρνησης, ξεκίνησε με 10.000 – 12.000 ανθρώπους οι οποίοι σε λίγο θα κάθονται στο σπίτι τους, δεν θα εργάζονται, επειδή εσείς θέλετε να εφαρμόσετε το «αποφασίζομεν και διατάσσομεν», αυτή την υποχρεωτικότητα των εμβολίων. Το λέω σε σας, διότι, πρέπει να καταλάβετε, όλοι οι Υπουργοί της Νέας Δημοκρατίας, ότι ο ελληνικός λαός ένα πράγμα δεν σηκώνει, το «αποφασίζομεν και διατάσσομεν».

Άκουσα, σήμερα το πρωί, τον κ. Γεωργιάδη και στενοχωρήθηκα αληθινά πολύ με ενόχλησε πάρα πολύ, όταν είπε ότι «αυτό το μέτρο το οποίο πήραμε, θα σας δώσω ένα παράδειγμα να δείτε πως πέτυχε, 680 ήταν οι ανεμβολίαστοι σε ένα νοσοκομείο της Θεσσαλονίκης και σήμερα είναι 186». Άμα ήταν και η εποχή που κυβερνούσε ο Γεώργιος Παπαδόπουλος, θα ήταν 100% πετυχημένο το μέτρο, δεν θα υπήρχε κανένα πρόβλημα. Αυτό θέλετε να μας δείξετε; Αν θέλετε να δείξετε την αυταρχικότητα αυτή, θα καταλάβετε σε λίγο πόσο τιμωρεί ο ελληνικός λαός. Μην κοιτάτε τώρα που βάζει πλάτη και ο ΣΥΡΙΖΑ και πάτε να κάνετε συγκυβερνήσεις μαζί. Ευτυχώς χθες έσωσαν τον ΣΥΡΙΖΑ ορισμένοι Βουλευτές από την κοινοβουλευτική του ομάδα, που απείλησαν ότι θα αποχωρήσουν εάν συνεχιστεί αυτή η γελοιότητα που γίνεται μεταξύ της Νέας Δημοκρατίας σε επίπεδο ηγεσιών και του ΣΥΡΙΖΑ. Πρέπει να καταλάβουμε και να καταλάβετε όλοι, ότι ο ελληνικός λαός σταμάτησε να τρώει κουτόχορτο, τουλάχιστον έτσι νομίζω εγώ. Αυτή είναι η επιθυμία μου, φεύγοντας από εδώ να έχουμε βάλει ένα λιθαράκι για να καταλάβει ο κόσμος ποιοι τον κοροϊδεύουν, ποιοι τον παραμυθιάζουν καθημερινά.

 Κύριε Υπουργέ, αυξάνει το ηλεκτρικό ρεύμα κατά 50%. Μπορείτε να μας πείτε, στα ΚΥΤ, στα ξενοδοχεία, σε όλες τις δομές που διαμένουν οι παράνομοι μετανάστες, ποιοι πληρώνουν το ρεύμα; Το πληρώνει η Ευρωπαϊκή Ένωση ή μήπως το πληρώνουμε από τον κρατικό προϋπολογισμό, δηλαδή ο Έλληνας πολίτης; Αυτό είναι μία ερώτηση, την οποία πρέπει να ακούσει ελληνικός λαός και τώρα με τις ιδιωτικές εταιρείες, δεν είναι όπως πριν που δεν έκοβε η ΔΕΗ το ρεύμα. Τώρα θα δείτε, κύριε Υπουργέ, πώς κόβεται το ρεύμα μέσα σε χρόνο ρεκόρ και θα δείτε το χειμώνα τι έχει να γίνει.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ(Αντιπρόεδρος της Επιτροπής)**: Κύριε συνάδελφε, επί του νομοσχεδίου παρακαλώ.

**ΑΝΤΩΝΙΟΣ ΜΥΛΩΝΑΚΗΣ(Ειδικός Αγορητής της Ελληνικής Λύσης)**: Κυρία Πρόεδρε, θα μιλήσω και για το νομοσχέδιο, άλλωστε τα έχουμε πει αρκετά εδώ πέρα.

Κύριε Υπουργέ, φτάσαμε αισίως στην 4η συνεδρίαση, στο πέμπτο κατά σειρά νομοσχέδιο - αν δεν κάνω λάθος – τροποποιήσεις, αναμορφώσεις των διαδικασιών, απελάσεων και επιστροφών πολιτών τρίτων χωρών και προσέλκυση επενδυτών. Τους επενδυτές δεν τους έχουμε δει ακόμα. Ελπίζω να τους δούμε σύντομα αφού θα έρθουν μαζί με τους παράνομους μετανάστες. Είπατε ότι δεν έρχονται. Έχουμε μειώσει κατά πολύ τις ροές από τα νησιά. Πιστεύω δηλαδή και από τον Έβρο. Εγώ θα σας φέρω μια σειρά δημοσιευμάτων - βεβαίως στην Ολομέλεια θα τα καταθέσω - από τα site του Έβρου και των γύρω περιοχών να δείτε ότι καθημερινά περνούν παράνομοι μετανάστες κυρίως από το τριεθνές. Από τα σύνορα, δηλαδή με τη Βουλγαρία. Η Τουρκία με τη Βουλγαρία πρέπει να έχουν κάνει μια Συμφωνία να φεύγουν από εκεί οι μετανάστες και να περνάνε μέσω της Ροδόπης στο νομό Ροδόπης και του Έβρου.

Ρώτησα και χθες την κυρία Βούλτεψη. Είχατε ανεβάσει ένα tweet και είχατε γράψει «βρήκαμε 95.000 άτομα στα νησιά, τώρα έχουμε 5.000». Πάψαμε να είμαστε η αποθήκη της Ευρώπης. Αυτοί οι 90.000 που λείπουν, κύριε Υπουργέ, μπορείτε να μας πείτε που φύγαν; Πού πήγαν; Πήγαν στην Ευρώπη; Τους δόθηκε άσυλο και ταξιδεύουν μόνοι τους σε όποια χώρα θέλουν; Τους στείλατε πουθενά αλλού; Τους επιστρέψατε στην Τουρκία; Τους επιστρέψατε στις χώρες τους; Είναι 90.000. Μία ερώτηση απλή. Δικό σας είναι το Twitter. Εσείς το ανεβάσετε γιατί μας κατηγορείτε ότι εκμεταλλευόμαστε γιατί είναι «πιασάρικο» το θέμα της παράνομης μετανάστευσης. Όχι, δεν εκμεταλλεύεται κανένας και νομίζω από την πρώτη στιγμή ότι είχαμε θέσει εμείς τα όριά μας. Δεν έχουμε αλλάξει από την πρώτη μέρα που μπήκαμε στη Βουλή και δε νομίζω ότι έχετε κανένα παράπονο ότι τη μια μέρα λέμε άλλα και την άλλη άλλα. Ό, τι είχαμε πει από την πρώτη στιγμή. Χθες σας πληροφορώ - σήμερα το πρωί ανακοινώθηκε από το Λιμενικό -αποβιβάστηκαν στη Μήλο 124 παράνομοι μετανάστες. Μπορούσαν να έρθουν και στην Αθήνα. Δεν έχετε κανένα πρόβλημα.

Κύριε Υπουργέ, άλλο ένα νομοσχέδιο της Κυβέρνησης που στο επίκεντρο δεν είναι ο Έλληνας και τα προβλήματα που τον ταλανίζουν. Το επίκεντρο του ενδιαφέροντος δεν είναι η απλούστευση των διαδικασιών ασύλου με σκοπό να καθίστανται αμετάκλητες και οριστικές οι αποφάσεις των αρμόδιων αρχών, αλλά σκοπό έχουν να παίρνουν παρατάσεις, να εγκρίνονται μεν περισσότερες, αλλά όλοι να παραμένουν στη χώρα μας. Είπε και η Ειδική Αγορήτρια του Κομμουνιστικού Κόμματος πάρα πολύ εύστοχα αυτές οι δομές στα νησιά γιατί είναι τόσο πολύ οργανωμένες; Γιατί είναι τόσο πολύ μεγάλες που μας λέτε ότι η Σάμος έχει 1500 άτομα; Αυτά είναι παραμύθια της Χαλιμάς. Θα δείτε φωτογραφία που θα παρουσιάσω στην Ολομέλεια τι είναι αυτό το πράγμα που φτιάξατε στη Σάμο. Και ερωτώ κι εγώ όπως οι άλλοι συνάδελφοι, γιατί είναι τόσο οργανωμένες αυτές οι δομές εκεί; Θα μείνει κόσμος και για πόσο διάστημα σχεδιάζετε να μείνει κόσμος εκεί; Εκτός και αν θέλετε να φτιάξετε κλειστές δομές όπως λέτε που δεν είναι κλειστές διότι βγαίνουν το πρωί, κάνουν τις δουλειές τους και επιστρέφουν πάλι το βράδυ και να είναι μέσα μόνιμα και να γίνουν μόνιμοι κάτοικοι των νησιών. Εάν θέλετε να κάνετε αυτό το πράγμα να μας το πείτε.

Πάντως αυτό το οποίο έχετε σχεδιάσει, η αναμόρφωση που φέρνετε τώρα, δεν έχει καμία ουσία. Παρατείνετε λίγο το χρόνο εξόδου για αυτούς οι οποίοι θέλουν οικειοθελώς να φύγουν και δεν το καταλαβαίνω καθόλου. Θέλει ο άλλος να φύγει μετά από μια βδομάδα. Γιατί να μπορεί να φύγει μετά από 120 μέρες; Υπάρχει κάποιος λόγος ιδιαίτερος;

 Επίσης, οι ΜΚΟ. Είχα κάνει μια ερώτηση προς τις εισαγγελίες, κύριε Υπουργέ. Μέχρι στιγμής δεν έχει ασκηθεί καμία δίωξη εναντίον καμιάς ΜΚΟ, ούτε αυτών των κυβερνητικών οργανώσεων που είχατε πει, ότι δεν εκπληρούν τις προϋποθέσεις, ότι κάνουν διάφορα και μεταφέρουν παράνομα μετανάστες κ.λπ.. Θυμάστε τι είχατε πει σε μία από τις ομιλίες σας. Άρα, λοιπόν, σε καμία δεν έχει ασκηθεί δίωξη. Τουλάχιστον, αυτή την απάντηση έχω εγώ από τις εισαγγελίες και δεν μπορώ να καταλάβω, ποιος είναι ο σκοπός οι ΜΚΟ να εμπλέκονται στην είσοδο των παράνομων μεταναστών στην πατρίδα μας.

 Υπάρχει κάποιος ιδιαίτερος λόγος να αντικαθιστούν, το Λιμενικό ή να συνεργάζονται με το Λιμενικό, να παίρνουν άδεια από το Λιμενικό; Πώς το εννοείτε; Δεν έχουμε ικανό Λιμενικό να μπορέσει να ανταπεξέλθει στις αρμοδιότητες αυτές; Αυτό είναι ένα θέμα το οποίο μας έχει ξενίσει και νομίζω, ότι πρέπει να σταματήσουμε να υποκαθιστούμε τα σώματα ασφαλείας, τους δικαστικούς λειτουργούς και όλο αυτό τον κόσμο, ο οποίος είναι εντεταλμένος για τη φύλαξη των συνόρων.

###  Εμείς, από την πρώτη στιγμή, σας το είχαμε πει ότι καταψηφίζουμε επί της αρχής, καταψηφίζουμε επί των περισσοτέρων και από τα άρθρα και νομίζω ότι αυτό το οποίο πρέπει να καταλάβει η πολιτική ηγεσία του Υπουργείου είναι, ότι όσες προσπάθειες και να κάνει - καλοπροαίρετες θα έλεγα εγώ, κύριε Υπουργέ, εγώ δεν σας κατηγορώ ότι είστε κακοπροαίρετος - δεν θα βγάλει τίποτα εάν κρύβει το πρόβλημα κάτω από το χαλί. Η ουσία είναι το θέμα.

### Έρχομαι σε αυτό που είπε ο κύριος Καμίνης πολύ εύστοχα, υπάρχουν χιλιάδες από αυτούς, οι οποίοι, μόνο Αλβανοί έχουν φύγει, έχουν επιστραφεί. Πού είναι λοιπόν που μας λέτε ότι φύγανε τόσοι πολλοί; Ποιοι έφυγαν, πόσοι έφυγαν. Έχω καταθέσει σήμερα το πρωί μια ερώτηση στο Υπουργείο, την είδατε νομίζω; Στην οποία, θέλω ακριβή νούμερα. Πλέον, πρέπει να μιλάμε με ακριβή νούμερα. Πόσοι υπάρχουν στη χώρα μας; Πόσοι από το 2015 έχουν αιτηθεί Ασύλου; Πόσοι έχουν πάρει Άσυλο; Που είναι αυτοί οι οποίοι δεν έχουν πάρει Άσυλο και πότε θα ξεκινήσουν οι επιστροφές και προς την Τουρκία - αν θα ξεκινήσουν - και προς τις χώρες τους;

### Ευχαριστώ.

Στο σημείο αυτό, γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Δούνια Παναγιώτα (Νόνη), Καππάτος Παναγής, Καραγκούνης Κωνσταντίνος, Καρασμάνης Γεώργιος, Κελέτσης Σταύρος, Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Καφαντάρη Χαρούλα (Χαρά), Λάππας Σπυρίδων, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Μουζάλας Ιωάννης, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Μανωλάκου Διαμάντω, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος και Μπακαδήμα Φωτεινή.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει η Ειδική Αγορήτρια του ΜέΡΑ25, κυρία Φωτεινή Μπακαδήμα.

**ΦΩΤΕΙΝΗ ΜΠΑΚΑΔΗΜΑ (Ειδική Αγορήτρια του ΜέΡΑ25):** Σας ευχαριστώ, κυρία Πρόεδρε.

Κύριε Υπουργέ, κυρία Υπουργέ, κυρίες και κύριοι συνάδελφοι. Εξαρχής, ως ΜέΡΑ25 έχουμε καταδείξει, όχι μόνο στη συζήτηση αυτού του νομοσχεδίου, αλλά γενικότερα, την διαρκή τάση και την αδιάκοπη προσπάθεια της κυβερνώσας παράταξης να κάνει όσο το δυνατόν πιο αυστηρό το πλαίσιο διαχείρισης του Μεταναστευτικού, ακόμη κι αν αυτό μπορεί να φέρει τη χώρα μας σε οριακό σημείο, αναφορικά με τη συμμόρφωσή της με το Ενωσιακό και Διεθνές Δίκαιο.

### Πορευόμενη με στόχο και με βλέμμα προς την ακροδεξιά δεξαμενή ψηφοφόρων, η Νέα Δημοκρατία συνεχίζει να ενσωματώνει νομοθετικές πρωτοβουλίες που θυμίζουν έντονα σε όλους μας πρακτικές άλλων χωρών.

### Στο υπό συζήτηση σχέδιο νόμου βλέπουμε για παράδειγμα το άρθρο 40, ένα άρθρο για το οποίο έγινε μεγάλη συζήτηση τόσο στις συνεδριάσεις της Επιτροπής μας, θεωρώ πως το ίδιο θα γίνει και στην Ολομέλεια της Παρασκευής.

### Τη στιγμή, λοιπόν, που το Λιμενικό κατηγορείται πως στις περισσότερες περιπτώσεις όχι μόνο δεν διασώζει πρόσφυγες, αλλά αντιθέτως τους βάζει σε κίνδυνο εγκαταλείποντάς τους σε ακυβέρνητες φουσκωτές σχεδίες «Liferaft» κατά τη διάρκεια παράνομων επιχειρήσεων επαναπροώθησης, είναι προδήλως εμφανές ότι το συγκεκριμένο άρθρο, κάθε άλλο παρά στοχεύει στον καλύτερο συντονισμό της διάσωσης. Θα έλεγε κανείς πως κάνει το ακριβώς αντίθετο. Στοχεύει στην παρεμπόδιση της, όπως επίσης στον αποκλεισμό πολιτών, αλλά και οργανώσεων που επιτηρούν και αρκετές φορές καταγράφουν, αναδεικνύοντας ταυτόχρονα τις παραβιάσεις των ανθρωπίνων δικαιωμάτων.

### Αξίζει να σημειώσουμε δε, πως η συγκεκριμένη πρόβλεψη, η συγκεκριμένη πρόνοια, προστέθηκε στο σχέδιο νόμου μετά τη διαβούλευσή του και πριν την κατάθεσή του στη Βουλή.

 Το συγκεκριμένο άρθρο είναι άρρηκτα συνδεδεμένο με τις συνεχείς καταγγελίες που βλέπουν το φως της δημοσιότητας για παράνομες επαναπροωθήσεις στο Αιγαίο. Θέτει αυστηρούς περιορισμούς και προϋποθέσεις στο έργο πολιτών και οργανώσεων που δραστηριοποιούνται στο πεδίο αρμοδιότητας του Λιμενικού Σώματος, παραβλέπει τις υποχρεώσεις που προκύπτουν από το Δίκαιο της Θάλασσας για ανθρώπους που βρίσκονται σε κίνδυνο, ενώ δεν βοηθά στην κυριαρχία της χώρας αλλά στην καταπάτηση τόσο των ανθρωπίνων δικαιωμάτων των προσφύγων και των μεταναστών όσο και του Διεθνούς Δικαίου και του Δικαίου της Θάλασσας.

Για να επανέλθω σε κάτι που ειπώθηκε χθες. Καταρχήν, για να είμαστε ακριβείς και σαφείς, οφείλουμε να διαχωρίσουμε τον ανθρωπισμό και την αλληλεγγύη των συμπολιτών μας, των πολιτών αυτής της χώρας, από τον «ανθρωπισμό» των Κυβερνήσεών της. Οι συμπολίτες μας, οι Έλληνες πολίτες, από την πρώτη στιγμή στάθηκαν στο πλευρό, διέσωσαν, στήριξαν, βοήθησαν τους βασανισμένους και πονεμένους πρόσφυγες που έφταναν με ρίσκο της ζωής τους στα παράλια της χώρας μας.

Ναι, οι συμπολίτες μας απέδειξαν στο έπακρο τον ανθρωπισμό τους, γι’ αυτό και οφείλουμε όχι μόνο να τους σεβόμαστε αλλά και να τους ακούμε. Να τους ακούμε όταν έρχονται εδώ εκπροσωπώντας τις τοπικές τους κοινωνίες, για να μας παραθέσουν αυτό που ζουν, γιατί εκείνοι το ζουν. Εμείς, λίγο έως πολύ, το παρακολουθούμε από μακριά.

Όμως, οι Κυβερνήσεις της χώρας μας έχουν επιδείξει τον αντίστοιχο ανθρωπισμό; Έκαναν το ίδιο με αυτό που έκαναν οι πολίτες; Όχι, έκαναν το ακριβώς αντίθετο μάλιστα. Φρόντισαν να εγκλωβίσουν, ειδικά στα νησιά του Αιγαίου, σε δομές φυλακές τους πρόσφυγες, στοιβάζοντάς τους εκεί κατά χιλιάδες. Μια πρακτική που συνέχισε και συνεχίζει η Ν.Δ. δυσχεραίνοντας ακόμη περισσότερο την κατάσταση, δημιουργώντας ενός νέου τύπου δήθεν ελεγχόμενες δομές. Οι πρόσφυγες όμως θα παραμείνουν εγκλωβισμένοι σε αυτές και οι τοπικές κοινωνίες θα συνεχίσουν να επιβαρύνονται από το φορτίο διαχείρισης της προσφυγικής ανθρωπιστικής κρίσης, αισθανόμενες πως είναι πραγματικά μόνες τους.

Στις προηγούμενες συνεδριάσεις αναφέρθηκα σε αρκετά από τα προβληματικά σημεία του νομοσχεδίου. Σήμερα, θα αναφερθώ σε κάποια ακόμη πριν κλείσουμε και πλέον τοποθετηθούμε συνολικά εκ νέου στην Ολομέλεια. Θα ξεκινήσω με το πρώτο άρθρο, το οποίο προχωρά στη θεσμοθέτηση εξαιρέσεων από το πεδίο εφαρμογής της Ευρωπαϊκής Οδηγίας περί επιστροφών, γεγονός που έχει σαν αποτέλεσμα να επιχειρείται η απαγόρευση εισόδου ή η σύλληψη σε περίπτωση παράνομης διέλευσης, καθώς και η εφαρμογή των διατάξεων της απέλασης.

Άρα, έχουμε τη θεσμοθέτηση μιας πρακτικής, η οποία ήδη εφαρμόζεται στην πράξη, μίας πρακτικής που στερεί από τους εισερχόμενους πρόσφυγες τη δυνατότητα κατάθεσης αίτησης για άσυλο. Έτσι, βλέπουμε να ανοίγει ο δρόμος κατάφωρης παραβίασης όλων των Ενωσιακών προβλέψεων εξαιρέσεις από το πεδίο εφαρμογής των σχετικών Ευρωπαϊκών Οδηγιών, καθώς και παραβίασης της αρχής της Μη Επαναπροώθησης. Φροντίζει, λοιπόν, η Ν.Δ. να διατηρηθεί η γκρίζα ζώνη, μεταξύ απέλασης και επιστροφής, μια γκρίζα ζώνη που θα πρέπει να αποσαφηνιστεί.

Η προβληματική σύντμηση των προθεσμιών σε αρκετά άρθρα έχει ήδη αναφερθεί και συζητηθεί σε μεγάλη έκταση. Μας το είπαν και οι φορείς, όσο μπορέσαμε να τους ακούσουμε χθες, αλλά και με τα υπομνήματα που έχουν στείλει, είναι δεδομένο πως όλες οι συντμήσεις θα έχουν ως αποτέλεσμα την εκτόξευση του αριθμού αρνητικών αποφάσεων, άρα και απελάσεων.

Οι προβλέψεις για τους εργάτες γης φαινομενικά αποσκοπούν στη θεραπεία ενός κενού αγροτικού εργατικού δυναμικού. Θα πρέπει, όμως, προτού νομοθετήσουμε οτιδήποτε, να έχουμε στο μυαλό μας και να φέρουμε στη μνήμη μας το πώς ζουν αυτοί οι άνθρωποι, το πώς εργάζονται αυτοί οι άνθρωποι και να μην λησμονούμε πως η πλειοψηφία τους είναι θύματα διαρκούς εκμετάλλευσης, χωρίς να έχουν κανένα απολύτως δικαίωμα. Το αντίθετο, πολλές φορές γίνονται θύματα λεκτικής και σωματικής βίας, αλλά και επιθέσεων όταν τολμούν να ζητήσουν τα δικαιώματά τους.

Δυστυχώς, όμως, κυρίες και κύριοι της συμπολίτευσης, στόχος σας είναι να διατηρήσετε τον εγκλωβισμό και να συντηρήσετε το καθεστώς που ισχύει αυτή τη στιγμή δημιουργώντας, κυρίως, με όλες αυτές τις πρόνοιες αναφορικά με τους εργάτες γης, με τους πρόσφυγες, τις νέου τύπου κλειστές δομές. Φυσικά, το κάνετε κλείνοντας ερμητικά τα αυτιά στις εκκλήσεις και τις απόψεις των κατοίκων των περιοχών, όπου αυτές οι δομές θα δημιουργηθούν.

Πώς αλλιώς, αν όχι με εγκλεισμό και εγκλωβισμό θα αντιμετωπίσετε το φαινόμενο της γενίκευσης της κράτησης; Όλοι αυτοί οι άνθρωποι πού θα πηγαίνουν, όταν θα κρατούνται όπως, επίσης, και οι άνθρωποι που έχουν απορριφθεί τα αιτήματα τους; Συνεχίζετε να στήνετε και να μεγαλώνετε κλειστές φυλακές ψυχών στα νησιά μας. Δημιουργείται και τρέφεται καταστάσεις που είναι δεδομένο πως θα φέρουν με τη σειρά τους ξανά εικόνες, όπως αυτές που είδαμε τα προηγούμενα χρόνια, αλλά και κατά την περίοδο της δικής σας διακυβέρνησης, με τα ΜΑΤ και δυνάμεις καταστολής να χτυπούν κατοίκους που αντιδρούν στα δικά σας σχόλια, την ίδια στιγμή που, όπως επεσήμανα και εγώ και άλλοι συνάδελφοι, πανηγυρίζετε για τη μείωση των ροών.

Σύμφωνα με το Υπουργείο Μετανάστευσης, με το υπό συζήτηση νομοσχέδιο επιδιώκετε να εξαλειφθούν αρρυθμίες του υπάρχοντος νομοθετικού πλαισίου τις οποίες εκμεταλλεύονται πολίτες τρίτων χωρών ώστε να παραμένουν παρανόμως στη χώρα. Αυτό όμως που επιτυγχάνεται τελικά δεν είναι καμία εξάλειψη αρρυθμιών, είναι η εξάλειψη κάθε ίχνους ανθρωπισμού και αλληλεγγύης, καθώς και η αυστηροποίηση, τύπου Σαλβίνι, που νομοθετείτε απομακρύνοντας τη χώρα μας από το σεβασμό του ενωσιακού και του Διεθνούς Δικαίου, το σεβασμό του ίδιου του ανθρωπισμού. Οφείλετε, κυρίες και κύριοι της κυβέρνησης, να πιέσετε και να το κάνετε διαρκώς για την αναγνώριση της πανευρωπαϊκής διάστασης του φαινομένου και προς την επίτευξη του ενός ορθού διαμερισμού των προσφύγων, προς αυτό θα πρέπει να εργάζεστε και όχι να νομοθετείτε με το βλέμμα στην ακροδεξιά σας συνιστώσα, ούτε πατώντας και επενδύοντας σε ένστικτα μισανθρωπισμού και ξενοφοβίας που υφέρπουν στην κοινωνία μας. Ακούστε τους κατοίκους των περιοχών όπου χτίζετε τις νέες φυλακές - δομές ψυχών και σωμάτων και μη νομοθετείτε εναντίον των βασανισμένων ανθρώπων που διακινδύνευσαν τα πάντα φεύγοντας από την κόλαση της χώρας τους, γιατί κανείς δεν το κάνει για να έρθει διακοπές, δεν ρισκάρει τη ζωή του για να έρθει να κάνει διακοπές στην χώρα μας.

Αυτοί οι άνθρωποι φτάνουν, εδώ, με το όνειρο για ένα καλύτερο αύριο. Οφείλουμε να τους βοηθήσουμε, να βοηθήσουμε τις τοπικές κοινωνίες να αντιμετωπίσουν το βάρος που τους έχει πέσει με τον καλύτερο τρόπο και να στείλουμε εκεί που αξίζει φαινόμενα όπως αυτό που είδαμε, χθες, στη Λάρισα με μία μικρή μερίδα κατοίκων να επιτίθεται στην κούκλα της Αμάλ. Μία κούκλα που στο σταθμό του ταξιδιού, και αφορά τα ανήλικα προσφυγόπουλα η συγκεκριμένη δράση, έφτασε στη Λάρισα, αύριο θα είναι στην Αθήνα και τις επόμενες μέρες θα είναι στον Πειραιά για να κλείσει το ταξίδι της. Αυτή, λοιπόν, η κούκλα που συμβολίζει όλα τα ασυνόδευτα προσφυγόπουλα δέχτηκε επίθεση από μία μικρή, ασφαλώς, μερίδα κατοίκων που βασιζόμενοι σε αισθήματα ξενοφοβίας και μισανθρωπισμού, της επιτέθηκαν. Εμείς οφείλουμε συντεταγμένα αυτές τις μικρές ομάδες να τις εξαλείψουμε και να θωρακίσουμε νομοθετικά το πλαίσιο, ώστε να μην έχουμε άλλα τέτοια φαινόμενα. Ευχαριστώ.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Εμείς σας ευχαριστούμε, κυρία Μπακαδήμα. Με την τοποθέτηση της κυρίας Μπακαδήμα ολοκληρώθηκε ο κύκλος των τοποθετήσεων των Εισηγητών και των Ειδικών Αγορητών. Θα δώσουμε τον λόγο στους συναδέλφους που έχουν ζητήσει να τοποθετηθούν. Το λόγο έχει ο κύριος Μουζάλας για 5 λεπτά.

 **ΙΩΑΝΝΗΣ ΜΟΥΖΑΛΑΣ:** Κύριοι συνάδελφοι, καλημέρα και καλό μήνα.

Θα ήθελα, να σας πω το εξής. Δεν υπάρχει παραβίαση του Διεθνούς Δικαίου και των συνθηκών, που να μην είστε υποχρεωμένοι, να την κάνετε, από τη στιγμή που θεωρήσατε ότι η χώρα μας, θα πρέπει, να παίξει το ρόλο της ασπίδας της Ευρώπης και υποχωρήσατε μπροστά σε κάποια χρήματα, που πιθανόν πήρατε, αλλά νομίζω και στις ιδεολογικές καταβολές ενός μεγάλου κομματιού της παράταξής σας, στις απόψεις της Κεντρικής Ευρώπης, όπου θεωρούν κι αυτοί ότι ο Νότος, οι χώρες πρώτης υποδοχής πρέπει, να είναι η ασπίδα τους. Από τις χώρες πρώτης υποδοχής αυτό το αποδέχτηκε η χώρα μας και επί Σαλβίνι και η Ιταλία. Ο Σαλβίνι διώκεται, όπως ξέρετε ήδη.

Το νομοσχέδιο που φέρνετε, με εξαίρεση κάποια θετικά πράγματα, δείχνει μια δειλία. Εμείς, θα ήμασταν πρόθυμοι, να υποστηρίξουμε μια μεγαλύτερη γενναιότητα π.χ. στους εργασιακούς νομάδες της Ευρώπης και διάφορα άλλα, αναγκαστικά, αλλά και με χαρά νομίζω εγώ, κάνετε αυτό, που σας είπα. Παραβιάζετε τις συνθήκες, παραβιάζετε τα πάντα. Στην Ολομέλεια θα μπορέσουμε, να τα πούμε πιο αναλυτικά. Δε θέλω, να κλέψω χρόνο εδώ πέρα κάτω από το πρόσχημα του πρώην Υπουργού, αλλά οδηγείστε σε ακρότητες. Παραβιάζετε το Κράτους Δικαίου.

Κοιτάξτε, είπε ο κ. Καμίνης ότι «το 40% είναι μη προσφυγές, το 60% είναι πρόσφυγες» με βάση τα δικά σας στοιχεία. Με βάση αυτά που νομοθετείτε, θα πρέπει το 40% να είναι υπό κράτηση. Θα το κάνετε; Προτείνετε στο λαό μας, να περάσει την υπόλοιπη ζωή του φτιάχνοντας προαναχωρησιακά κέντρα για 40.000 ή 50.000 ανθρώπους και μετά να έχουμε ένα καινούργιο κύμα για 60.000, 70.000, 80.000, 100.000; Αφαιρείτε δικαιώματα από μετανάστες και δημιουργείτε σωρό των sans-papiers, ανθρώπων χωρίς χαρτιά. Αυτό το πράγμα είναι επικίνδυνο και για τη δημόσια ασφάλεια και για τη ζωή των ίδιων των ανθρώπων αυτών. Όσο περισσότεροι είναι χωρίς χαρτιά, τόσο περισσότερα προβλήματα. Εσείς τους δημιουργείτε με μια ευλάβεια πάνω σε αυτή την κατεύθυνση και φέρνετε τη χώρα σε πάρα πολύ δύσκολη θέση. Θα αφήσετε φεύγοντας μία «προίκα» πάρα πολύ κακία, που θα είναι πάρα πολύ δύσκολο.

Κλείνετε δομές, κόβετε πρόγραμμα. Στην έναρξη έχετε καθυστερήσει, για να μην πω ότι υπήρξατε αρνητικοί σε πάρα πολλά πράγματα και τώρα χτίζετε ΠΡΟΚΕΚΑ. Τα ΠΡΟΚΕΚΑ είναι προαναχωρησιακά κέντρα. Δεν είναι φυλακές, για να ασφαλιστούν εκεί μέσα οι 20.000, οι 30.000, οι 40.000, οι 50.000, οι 60.000. Έχετε εξασφαλίσει μέσα από την Ευρώπη, την πολιτική του Ευρωπαϊκού Συστήματος Επιστροφών; Έχετε κάνει επιστροφές; Μιλάτε για επιστροφές με ένα καμάρι, το οποίο είναι στα χαρτιά σας, γιατί στην πράξη δεν υπάρχουν. Μιλάτε για απελάσεις με ένα καμάρι, που δε θα έπρεπε, να έχετε έτσι κι αλλιώς για τις απελάσεις, αλλά που δεν υπάρχει στην πράξη. Που θα τους στείλετε, στο Πακιστάν; Δεν τους στέλνετε. Τα αεροπλάνα κατεβαίνουν κάτω, δεν τα δέχονται. Που θα τους στείλετε, στο Μαρόκο; Στην Αλγερία; Στο Αφγανιστάν; Στο Αφγανιστάν δεν υπάρχει δικαστήριο, που θα δεχτεί, να στείλετε οτιδήποτε. Θα παραβιάζετε συνέχεια το Διεθνές Δίκαιο και το Ευρωπαϊκό Δίκαιο και η χώρα μας θα διασύρεται στο όνομα αυτής της «αρχαιοελληνικής ανοησίας περί έθνους-ασπίδας της Ευρώπης» και καταδικάζετε τη χώρα μας σε μέρος μόνιμης παραμονής προσφύγων και μεταναστών.

Θα ήθελα, να πω τρία πράγματα και τελειώνω.

Δεν τους κοροϊδέψαμε, καραδοκούν πότε θα έρθουν πίσω και με βάση το Ευρωπαϊκό δίκαιο θα έρθουν πίσω και πάνω σε ψέματα προσπαθείτε να το στηρίξετε. Δύο παρατηρήσεις, κύριε Υπουργέ, πέρα από τις αντιπαραθέσεις. Πάρετε πίσω, οτιδήποτε αφαιρεί την δυνατότητα στους πρόσφυγες και στους μετανάστες να έχουν ένα χαρτί. Είναι πρόβλημα και για αυτούς και για την εθνική ασφάλεια .

Δεύτερον, πάρτε πίσω αυτά τα κομμάτια για τη διάσωση στη θάλασσα. Εγώ, μπορώ να καταλάβω την υποχρέωση οποιουδήποτε, κάνει διάσωση στη θάλασσα, να συνεννοείται με το λιμενικό. Μπορώ να καταλάβω τη δυνατότητα του ελληνικού κράτους και να την επικροτήσω ότι, η ψαρόβαρκα «Μουζάλα αγαπάς τη θάλασσα», θα βγάλει αυτούς τους 10 που διέσωσες στο λιμάνι της Χίου και όχι στο λιμάνι της Μυτιλήνης. Και αυτό μπορώ να το καταλάβω αλλά ποινικοποιείτε τη διάσωση; Καταργείτε το θαλάσσιο δίκαιο, και πιστεύετε, ότι δεν θα διασυρθούμε σαν χώρα οπουδήποτε; Έγκλημα στον Έβρο.

 Η κυβέρνηση του Σύριζα έδωσε πολύ μεγάλες μάχες και βρήκαμε συμμάχους και μέσα στο λαϊκό κόμμα και βρήκαμε συμμάχους και μέσα στη σοσιαλδημοκρατία και μέσα στους φιλελεύθερους, ώστε να εξαιρέσουμε τον Έβρο από αυτό το οποίο συνέβαινε στα νησιά και που παρόλες τις προσπάθειές μας δεν μπορέσαμε να το θεραπεύσουμε. Αυτή τη στιγμή δημιουργείται στο φυλάκιο του Έβρου μία κατάσταση η οποία θα είναι ιδιαίτερα επικίνδυνη μελλοντικά αλλά και ήδη από τώρα . Σας παρακαλώ πάρα πολύ, δεν αμφισβητώ τον πατριωτισμό σας ή οτιδήποτε άλλο να το ξαναδείτε και να το αλλάξετε αυτό το πράγμα, να πατήσετε βέτο στην Ευρώπη πάνω σε αυτό. Σας ευχαριστώ.

**ΜΑΝΗ ΠΑΠΑΔΗΜΗΤΡΙΟΥ ΑΝΝΑ (Αντιπρόεδρος της Επιτροπής):** Το λόγο έχει ο συνάδελφος ο κ. Υψηλάντης.

 **ΒΑΣΙΛΕΙΟΣ- ΝΙΚΟΛΑΟΣ ΥΨΗΛΑΝΤΗΣ:** Με κάθε σεβασμό στον προλαλήσαντα τέως Υπουργό, θα ήθελα να πω, ότι δυστυχώς, φαίνεται ότι διαθέτει κοντή μνήμη για την περίοδο της διακυβέρνησης τους, σχετικά με την κατάσταση που επικρατούσε εδώ στο θέμα του προσφυγικού, που εξέθεσε σε πολλά σημεία τη χώρα, αλλά και δυναμίτισε την εσωτερική σταθερότητα . Θέλω να πω, ότι με το σχέδιο νόμου, το οποίο έρχεται σήμερα στην επιτροπή προς συζήτηση, θεωρώ, ότι είναι μία προσήλωση της Ελλάδος στο διεθνές δίκαιο αλλά και στις αρχές της εθνικής μας κυριαρχίας και μία αντιμετώπιση των πραγμάτων με σοβαρότητα και συνέπεια. Θα ήθελα να κάνω μερικές παρατηρήσεις σχετικά με το πολύ σημαντικό ζήτημα και για την οικονομία μας, αυτή των ψηφιακών νομάδων. Οι ψηφιακοί νομάδες οι οποίοι έρχονται στη χώρα μας και πρέπει να πω ότι και στη δική μου την περιοχή στα Δωδεκάνησα, κατά τη διάρκεια της πανδημίας για παράδειγμα στην Κάλυμνο είχαμε γύρω στους 500 ψηφιακούς νομάδες. Ένας αριθμός ικανοποιητικός, πολύ σημαντικός, οι οποίοι παρέμειναν στο νησί και εργάζονταν εξ αποστάσεως για μια χρονική περίοδος, που συνήθως είναι τρεις έως είναι εννέα μήνες, χωρίς αυτό να σημαίνει ότι δεν υπερβαίνουν πολλές φορές και τους 10 μήνες, που προβλέπει το νομοσχέδιο, στο άρθρο 11 .

Θα ήθελα, να κάνω τις εξής παρατηρήσεις, οι οποίες, ενδεχομένως, να ληφθούν και υπόψη. Θεωρώ, ότι η διαδικασία, όσον αφορά στην αίτηση, θα πρέπει να γίνεται αμιγώς ηλεκτρονικά με e-mail. Σύμφωνα, με την ΚΥΑ 3139 της 1/10/2018, καθορισμός δικαιολογητικών για χορήγηση εθνικών θεωρήσεων και τα λοιπά, στα κοινά δικαιολογητικά απαιτείται να προσκομισθούν φωτογραφίες σε ψηφιακή μορφή cd και βεβαίως, ιδιαίτερα για τους ψηφιακούς νομάδες, ένα ψηφιακό μέσο το οποίο είναι παλαιωμένο. Αυτό, αποκλείει την πλήρως ψηφιακή αποστολή των δικαιολογητικών και της αίτησης.

Όσον αφορά στις αρμόδιες προξενικές αρχές, θεωρώ, ότι πρέπει να γίνει μία εργασία σημαντική για να αντιληφθούν και αυτές τη σημασία, αλλά και την έννοια των ψηφιακών νομάδων που σε πολλά σημεία, δυστυχώς, από πληροφορίες που έχουμε τις αγνοούν.

Επίσης, ζήτημα είναι «το αρμόδιο», ως αρμόδια θεωρείται η χώρα προσωρινής διαμονής του ψηφιακού νομά ή η χώρα καταγωγής του. Στη δεύτερη περίπτωση, δηλαδή στη χώρα καταγωγής του, μπορούν να δημιουργηθούν προβλήματα δεδομένου ότι κάποιος μπορεί να είναι ψηφιακός νομάς με καταγωγή, για παράδειγμα, από την Ολλανδία και να διαμένει ως ψηφιακός νομάς στην Ισπανία, αρμόδια πρέπει να είναι η προξενική αρχή της Ισπανίας, δεδομένου ότι μπορεί να θέλει να μεταβεί απευθείας από την Ισπανία στην Ελλάδα και όχι στην Ολλανδία. Πολύ σημαντικό, είναι η ταχύτητα και η ευκολία για την έκδοση της βίζα, της λεγόμενης βίζα για τους ψηφιακούς νομάδες, αφού απευθυνόμαστε σε ένα κοινό, το οποίο έχει μάθει στην ψηφιοποίηση και στην ταχύτητα της ολοκλήρωσης της διαδικασίας, αφού εκτός των άλλων αποτελεί τον πυρήνα αυτού που αποκαλείται on demand economy.

Σύμφωνα, επίσης, με την ΚΥΑ, που προανέφερα, απαιτείται και η έκδοση του ανάλογου παράβολου και θεωρώ, ότι πρέπει να ληφθεί μέριμνα, ώστε να διευκολυνθούν και οι ψηφιακοί νομάδες στην έκδοση του παράβολου αυτού.

Στην αναφορά για τους ελεύθερους επαγγελματίες, ενδεχόμενος o περιορισμός της παροχής υπηρεσίας σε κάποιον με έδρα την Ελλάδα μπορεί σε κάποιες περιπτώσεις να είναι δύσκολο να αποφευχθεί. Για παράδειγμα, κάποιος στην Ελλάδα ζητά την παροχή της υπηρεσίας κάποιου μέσα από μια fill answer πλατφόρμα και ο οποίος εκείνη τη στιγμή τυγχάνει να διαμένει ως ψηφιακός νομάς στην Ελλάδα, βέβαια υπάρχει, γίνεται αντιληπτή η region της διάταξης, όπως τίθενται, ωστόσο, ενδεχομένως, σε μία βελτίωση θα πρέπει να προσεχθεί και αυτό. Υπάρχουν προορισμοί, όπως το Μπαλί και το Μεξικό, που είναι ελκυστικοί προορισμοί για τους ψηφιακούς νομάδες. Θεωρώ, ότι το ποσό των 3.500 ευρώ, που θεωρείται ανάλογο του κόστους ζωής σε σχέση με αυτό, όπως θεωρείται το κόστος ζωής στην Αθήνα που ανέρχεται μηνιαία στις 2.500 ευρώ, για να γίνει ελκυστικότερη η χώρα μας θεωρώ ότι τα 3.500 ευρώ μπορούν να μειωθούν και να φθάσουν, ας πούμε, στις 3.000 ευρώ για να μπορέσει να είναι ελκυστικότερη η χώρα μας για τους ψηφιακούς νομάδες σε σχέση με άλλες φθηνότερες χώρες.

Επίσης, υπάρχει η πιθανότητα και οι δυο γονείς να εργάζονται εξ αποστάσεως και όχι μόνον ο ένας, εφόσον, λοιπόν, είναι οικογένεια θεωρώ ότι μπορεί να προβλεφθεί και η περίπτωση να κατατεθεί αίτηση ως οικογένεια, προκειμένου να διαθέτουν τέκνα, η προσαύξηση 15% να μοιράζεται και στους δύο γονείς. Κι αυτό, γιατί ο ένας γονέας ξεχωριστά μπορεί να μην συμπληρώνει εισοδηματικά την προσαύξηση, ενώ και οι δύο μαζί να τη συμπληρώνουν.

Τέλος, για την ρύθμιση, η οποία είναι πολύ σημαντική, σχετικά με την κυκλοφορία των ψηφιακών νομάδων και πρέπει να το επισημάνουμε αυτό, ότι είναι πάρα πολύ σημαντική γιατί κάποιος ψηφιακός νομάς μπορεί έχοντας την ελληνική βίζα, την ελληνική θεώρηση, να αποφασίζει για παράδειγμα να ταξιδέψει σε μια γειτονική χώρα και έπειτα να επιστρέψει στην Ελλάδα, χωρίς να κωλύεται λόγω αυτού στην ανανέωση της άδειας.

 Θέλω με τις σκέψεις αυτές, να συγχαρώ το Υπουργείο Μετανάστευσης και Ασύλου, που πολύ έγκαιρα εισάγει και νομοθετεί τον θεσμό των ψηφιακών νομάδων. Να πω ότι στη χώρα μας και ειδικά στη Ρόδο στην περιοχή μου, στην πρωτεύουσα της Δωδεκανήσου λειτουργεί ήδη εδώ και αρκετό διάστημα, ένα παρατηρητήριο για τους ψηφιακούς νομάδες το οποίο συμβουλευτικά διαδραματίζει έναν σπουδαίο ρόλο για την προσέλκυση ψηφιακών νομάδων και στη χώρα μας. Σας ευχαριστώ πάρα πολύ.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Το λόγο έχει ο κ. Ξανθόπουλος.

 **ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ κυρία πρόεδρε, κύριε Υπουργέ, η προσπάθεια που κάνουμε ως έννομη τάξη, γιατί εγώ έτσι την εκλαμβάνω, στο μεταναστευτικό προσφυγικό, το οποίο είναι ένα πρόβλημα, που ήρθε για να μείνει και αφορά όλη την κοινωνία. Είναι μία προσπάθεια που έχει μια πανευρωπαϊκή διάσταση. Εάν δεν μπορέσουμε να έχουμε μία πανευρωπαϊκή αντιμετώπιση στο θέμα το μεταναστευτικό προσφυγικό, κάθε απόπειρα που θα κάνουμε μοιάζει σαν τον συφοριασμένο τρον, που λέει ο ποιητής. Πρέπει, να γίνει, δηλαδή, μια συνολική προσπάθεια για επιμερισμό των ροών και αυτό είναι ένα καθήκον που έχετε ως Κυβέρνηση και για το καθήκον αυτό, πρέπει να καταβάλλετε κάθε δυνατή προσπάθεια, γιατί αλλιώς αυτή η φοβική αντιμετώπιση, η συντηρητική, ότι εμείς είμαστε η ασπίδα της Ευρώπης και θα κρατήσουμε τα πλήθη ή τα στήθη ακόμη χειρότερα των απελπισμένων που έρχονται εδώ, καταλαβαίνω ότι δεν θα έχει αποτέλεσμα.

 Μικρή παρέκβαση. Η κρίση στο Αφγανιστάν θα τροφοδοτήσει προσφυγικές ροές. Δεν ξέρω αν η συγκυρία το επιβάλλει να συζητάμε σήμερα τη νομοθετική πρωτοβουλία της Κυβέρνησης, αλλά, πρέπει να πάρουμε κάποιες αποφάσεις γενναίες. Καταρχάς, ξέρουμε όλοι, ότι το καθεστώς Ταλιμπάν στην Καμπούλ, είναι ένα καθεστώς, το οποίο πόρρω απέχει από αυτό που θεωρούμε εμείς ως ένα δημοκρατικό, ένα λειτουργικό καθεστώς με τα κριτήρια που έχουμε στην Ευρώπη. Επομένως, πρέπει να σταματήσουν οι επιστροφές προς τα εκεί. Αυτό πρέπει να είναι μια αρχική αφετηριακή θέση για να μπορέσουμε να συζητήσουμε τα περαιτέρω.

Δεύτερο κεφάλαιο. Κύριε Υπουργέ, η Ελλάδα είναι κράτος δικαίου και ως κράτος δικαίου, πρέπει και να το επιδεικνύει και να το αποδεικνύει. Με ρυθμίσεις που έχετε στις επιμέρους διατάξεις, τίθεται εν αμφιβόλω αυτή η ιδιότητα, διότι ειλικρινά προσπαθώ να βρω δικαιολογητικό λόγο για το άρθρο 40 για παράδειγμα και δεν μπορώ να καταλάβω, πως οι επιτελείς σας έχουν συνδυάσει τη νομοτεχνική διατύπωση του άρθρου 40, με τις υπερεθνικές υποχρεώσεις της χώρας αφενός, αλλά και με τη μακραίωνη παράδοση που έχουμε ως ναυτικός λαός. Δεν μπορεί να βάζετε στο ίδιο τσουβάλι δύο αντιτιθέμενα, αντίθετα δικαιώματα ή αντίθετες πλευρές.

 Η χώρα πρέπει να παραμείνει στον πυρήνα των κρατών δικαίου και είναι μία υπόθεση, όπου φοβούμαι, όπως είπε ο κύριος Μουζάλας προηγουμένως, ότι για να ικανοποιήσετε συντηρητικά αντανακλαστικά, ξενοφοβικές διαθέσεις και για να καλύψετε ενδεχομένως και παραβατικές συμπεριφορές, προσπαθείτε να θεσμοθετήσετε κάτι το οποίο θα οδηγήσει τη χώρα μας σαν μαύρο πρόβατο, στην κατηγορία των χωρών οι οποίες τα βασικά παίρνουν κάτω από τη βάση.

Στο άρθρο 23, το παράβολο των 100€. Μιλάμε για τον ορισμό των ευάλωτων ανθρώπων. Αντιλαμβάνεστε, ότι αυτά είναι φίλτρα, είναι εμπόδια τυπικά, με βάση τα οποία οι άνθρωποι δεν μπορούν να προσφύγουν. Δεν μπορείτε, να το κάνετε, αυτό το πράγμα. Καταλαβαίνω την ανάγκη να περιφρουρηθεί η έννομη τάξη από καταχρηστικές ασκήσεις, αλλά να σας πω κάτι, ένα κράτος δικαίου αποδέχεται τη δυνατότητα να ασκεί ο πολίτης καταχρηστικά τα δικαιώματά του, γιατί ο πολίτης πρέπει να ασκεί δικαιώματα, όχι το Κράτος να τα στερεί και όχι το αντίστροφο. Επομένως, αυτό νομίζω ότι πρέπει να φύγει ανυπερθέτως.

Για το άρθρο 40 σας το είπα. Δεν θα μας κάνετε Σαλβίνι ως κοινωνία. Οι γιαγιάδες, οι περίφημες γιαγιάδες της Μυτιλήνης και των νησιών, είναι μια παράδοση, η οποία έχει εμφυτευθεί στη συνείδηση του Έλληνα. Δεν μπορείτε να καταδικάσετε τους ανθρώπους αυτούς στον πνιγμό. Και βεβαίως, να πω, αυτό που είπε ο κ. Μουζάλας. Καταλαβαίνω την έννομη τάξη. Να υποχρεώσετε όσους θα ασκούν διασωστικό έργο, απλώς να το δηλώνουν. Να μην εξαρτάται από την άδεια. Εδώ υπάρχει καταρχήν το κατεπείγον. Φαντάζεστε να πνίγεται η βάρκα και να περιμένω την άδεια του αρμόδιου, αν τον βρω; Θεσμοθετήστε ότι οφείλει να το ανακοινώνει και από κει και μετά, θα ασκεί διασωστικό έργο.

Τρίτον, το άρθρο 41. Μην μπλέκετε τους ένστολους στη διαδικασία, κύριε Υπουργέ. Καταλαβαίνω την ανάγκη στελέχωσης, αλλά οι ένστολοι έχουν μια άλλη κουλτούρα. Οι ένστολοι έχουν μια άλλη λογική. Το να ενσωματώνουμε ένστολους σε μία διαδικασία πολιτικής δράσης, νομίζω δεν βοηθάει καθόλου και ενδεχομένως να παίρνει άλλες ατραπούς. Αυτά, κυρία Πρόεδρε και σας ευχαριστώ πάρα πολύ για την ανοχή.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Εμείς ευχαριστούμε, κύριε συνάδελφε.

Τον λόγο έχει ο Υπουργός Μετανάστευσης και Ασύλου, Παναγιώτης Μηταράκης.

**ΠΑΝΑΓΙΩΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Ευχαριστώ πολύ, κυρία Πρόεδρε. Κυρίες και κύριοι συνάδελφοι, ευχαριστώ πολύ για την εποικοδομητική συζήτηση στις συνεδριάσεις της Διαρκούς Επιτροπής και σήμερα στη β΄ ανάγνωση του νομοσχεδίου. Ένα νομοσχέδιο που ανταποκρίνεται πλήρως στις προτεραιότητες της Κυβέρνησης για να εφαρμόσει μια αυστηρή, αλλά δίκαιη μεταναστευτική πολιτική, αποτρέποντας τη μετατροπή και πάλι της χώρας μας σε πύλη εισόδου παράνομων μεταναστευτικών ροών στην Ευρώπη. Και είναι ένα θέμα το οποίο συζητήσαμε πράγματι χθες στο Συμβούλιο Υπουργών της Ευρωπαϊκής Ένωσης, λόγω της επικείμενης κρίσης που μπορεί να προκύψει από την κατάσταση στο Αφγανιστάν. Θα ενημερώσω, κατά τη διάρκεια της ομιλίας μου, για τα συμπεράσματα του Συμβουλίου Υπουργών, να τονίσω όμως στην αρχή ότι ήταν εμφανής σχεδόν ομόφωνη η άποψη των συναδέλφων υπουργών ότι έγιναν πολύ μεγάλα λάθη το 2015 και οδήγησαν σε αυτές τις μεγάλες ροές στην Ελλάδα και στις υπόλοιπες χώρες της Ευρωπαϊκής Ένωσης. Η αυστηρή αλλά δίκαιη μεταναστευτική πολιτική δίνει άσυλο εκεί που προτάσσει το διεθνές δίκαιο, αλλά προωθεί τις απελάσεις όσων διαμένουν παράνομα στη χώρα μας.

Επίσης, με αυτό το νομοσχέδιο βελτιώνουμε τη νομοθεσία για τη στήριξη της νόμιμης μετανάστευσης, ειδικά εκεί που η χώρα μας προσδοκά να προσελκύσει δεξιότητες και κεφάλαια. Αναφέρθηκε ο κ. Μυλωνάκης και ρώτησε τι είχε γίνει στο παρελθόν. Να σας δώσω μόνο ένα παράδειγμα. Ως Υφυπουργός Ανάπτυξης είχα εισηγηθεί στη Βουλή το 4146/2013, την περίφημη «golden visa». Μέχρι στιγμής υπολογίζεται ότι μέσω αυτού του ειδικού προϊόντος έχουν έρθει στη χώρα μας περίπου 3 δισεκατομμύρια ευρώ σε επενδύσεις σε ακίνητη περιουσία.

Αυτούς, λοιπόν, τους σκοπούς του νομοσχεδίου έρχεται να στηρίξει και το παρόν νομοσχέδιο, όπως και όλες οι νομοθετικές πρωτοβουλίες της κυβέρνησης Μητσοτάκη από το 2019, οι οποίες έχουν πλέον εμφανή και μετρήσιμα αποτελέσματα. Πράγματι δεν νομοθετούμε για πρώτη φορά, αλλά κάθε νομοθετική πρωτοβουλία μας βοήθησε να βελτιωθεί σημαντικότατα η κατάσταση και πλέον έχουμε ανακτήσει τον έλεγχο στο μεταναστευτικό. Οι μεταναστευτικές ροές, παραδείγματος χάριν, το τελευταίο δωδεκάμηνο στη χώρα μας έχουν μειωθεί κατά 86% και στα νησιά μας κατά 95%.

Την ίδια στιγμή, και βλέπετε τα στοιχεία της Frontex, για τον πολλαπλασιασμό των ροών στη Βουλγαρία , στην Ιταλία, στην Κύπρο, στη Μάλτα, στην Ισπανία σε άλλες χώρες οι οποίοι, πλέον, αυτοί αντιμετωπίζουν ένα αυξημένο βάρος ροών. Αποτέλεσμα; Να μειωθούν κατά 77% οι διαμένοντες στα νησιά μας και κατά 45% συνολικά στην ενδοχώρα. Σήμερα, φιλοξενούμε σε όλες τις δομές φιλοξενίας και στα διαμερίσματα του ΕΣΤΙΑ, συνολικά 43.000 αιτούντες άσυλο, εκ των οποίων, οι 9.000 έχουν ήδη λάβει απόφαση αποχώρησης και είναι θέμα εβδομάδων να αποχωρήσουν. Κλείσαμε 85 δομές φιλοξενίας σε όλη τη χώρα και σήμερα λειτουργούν 36 από τις 121 που λειτουργούσαν το 2020.

Είναι εμφανής, πλέον, η αποσυμφόρηση- όχι των νησιών, είναι δεδομένη η αποσυμφόρηση των νησιών, που το συζητάμε πέρυσι ως βασικό θέμα στην Επιτροπή και στην Ολομέλεια- αλλά ολόκληρης της χώρας. Στις 18 Σεπτεμβρίου, στη Σάμο, εγκαινιάζεται η πρώτη κλειστή ελεγχόμενη δομή, και στις 30 Σεπτεμβρίου παραδίδεται στο δήμο η υφιστάμενη δομή, η οποία ως γνωστόν λειτουργούσε μέσα στο Βαθύ με τεράστια προβλήματα για την τοπική κοινωνία, νομίζω το γνωρίζετε πολύ καλά κύριε Μουζάλα, έχετε και διετέλεσε Υπουργός Μεταναστευτικής Πολιτικής, γνωρίζετε τα προβλήματα που αυτή η δομή που δημιουργήθηκε μέσα στο Βαθύ είχε για τους πολίτες της Σάμου.

Η πολιτική μας για αυτές τις δομές και ξεκάθαρη: δεν θα υπάρχει καμία μόνιμη παραμονή στα νησιά μας. Είναι εμφανές, με τα νούμερα, πλέον. Πέρυσι, σας λέγαμε τι θέλουμε να κάνουμε. Φέτος, μετά από 2 χρόνια διακυβέρνησης, που τα νησιά μας έχουν κάτω από 5.000, είναι σχεδόν άδειες οι δομές στη Χίο, στη Σάμο, στην Κω και στη Λέρο, πράγμα που σημαίνει, ότι αυτό που είπαμε για μη μόνιμη παραμονή εφαρμόζεται στην πράξη. Θέλουμε, όμως, αυτές οι δομές να είναι οργανωμένες και ρώτησε ένας συνάδελφος, γιατί να είναι οργανωμένες. Μα, για να μην ξαναζήσουμε ποτέ αυτά που είδαμε στη Μόρια, να μην ξαναζήσουμε αυτά που είδαμε στα Ταμπάκικα, στη Σούδα σε άλλες περιοχές. Την άναρχη παραμονή ανθρώπων στοιβαγμένοι σε παραπήγματα. Χρειαζόμαστε δομές, οι οποίες, αφενός, θα έχουν άπλετο χώρο, αξιοπρεπείς συνθήκες διαβίωσης, αφετέρου, έχουν τις συνθήκες ασφάλειας που απαιτούνται προς όφελος των ωφελούμενων, του προσωπικού μας, και φυσικά, των τοπικών κοινωνιών.

Όπως είπα και στην πρωτολογία μου την Παρασκευή, πλέον, έχουμε ένα θετικό ισοζύγιο αναχωρήσεων και αφίξεων από τη χώρα μας. Σε αυτό το εξάμηνο 7.000 άτομα έφυγαν από τη χώρα νόμιμα -είτε με απελάσεις, είτε με οικειοθελείς επιστροφές- 4.176 εισήλθαν στη χώρα. Αν αφαιρέσουμε αυτούς που πήγαν προς Αλβανία, πάλι παραμένει θετικό τον ισοζύγιο έχουνε φύγει από τη χώρα μας πολύ περισσότεροι από όσους έχουν έλθει. Βέβαια, είναι αυτές οι 25.000, κύριε Καμίνη, οι οποίοι πήγαν στη Γερμανία και δεν τίθεται θέμα επιστροφής τους προς την Ελλάδα, αυτοί οι 25.000 έχουν υποβάλει αίτημα ασύλου στη Γερμανία. Σας άκουσα, σαν να σας λείπουν, σαν να θέλετε να τους γυρίσουμε πίσω. Έτσι ακούστηκε στην ομιλία σας, όμως φαντάζομαι, ίσως ήταν η δικιά μου ερμηνεία και είμαι σίγουρος θα πάρετε τον λόγο στο τέλος επί προσωπικού όπως συνηθίζεται.

Επίσης, θέλω να σας πω, ότι συνολικά στη χώρα μας δεν έχουμε την πίεση που είχαμε τα προηγούμενα χρόνια. Και ερχόμαστε με το παρόν νομοσχέδιο να επιταχύνουμε ακόμα περαιτέρω τις διαδικασίες απελάσεων και επιστροφών. Θα συμφωνήσω με κάτι με τους βουλευτές της αντιπολίτευσης, ότι θα μπορούσαν να είχαν γίνει πολύ περισσότερες απελάσεις. Δέχομαι την κριτική που ασκείτε. Είναι αποτέλεσμα όμως σε μεγάλο βαθμό της νομοθεσίας μας, που επιτρέπει πολλαπλά καταχρηστική άσκηση δικαιώματος και δίνει και το δικαίωμα οικειοθελούς αναχώρησης σε ανθρώπους που δεν είναι διατεθειμένοι να φύγουν με αποτέλεσμα να δημιουργηθεί, αυτό που το είπε ο κ. Μουζάλας σε άπταιστα γαλλικά. Δηλαδή, δίνουμε το δικαίωμα οικειοθελούς αποχώρησης σε ανθρώπους που μας κοροϊδεύουν, δεν θέλουν να φύγουν και αντί να κρατηθούν και να απελαθούν αναγκαστικά με αποτέλεσμα αυτοί να βρίσκονται σε διάφορες περιοχές της χώρας μας, αλλά βέβαια η Ελληνική Αστυνομία, όπως ξέρετε κάνει πολλαπλούς ελέγχους και καταργούμε και μια απαράδεκτη τροπολογία που είχε περάσει ο ΣΥΡΙΖΑ, να μπορούν οι παράνομοι να δουλεύουν νόμιμα. Δεν υπήρχε πλέον έννοια να είσαι νόμιμος ή παράνομα αν διαμένουν στη χώρα, με την τροπολογία που είχατε περάσει αν θυμάμαι καλά το 2015, «περί απασχόλησης στην αγροτική οικονομία», δεν είχε κανένα νόημα ένας νόμιμος, αφού οι παράνομοι είχαν ακριβώς τα ίδια δικαιώματα.

Βέβαια, κυρίες και κύριοι συνάδελφοι, προκύπτει εμφανώς από αυτό το νομοσχέδιο και έχουμε μεγάλες ιδεολογικές διαφορές. Δεν είναι κακό αυτό, είναι απόλυτα υγιές και αυτό είναι όλο το νόημα της δημοκρατίας. Και βέβαια, η Ελλάδα, όπως ξέρετε, συνορεύει με ασφαλείς χώρες και κατά συνέπεια, μια μικρή μειοψηφία αυτών που έρχονται στη χώρα μας είναι πρόσφυγες από τη χώρα την οποία, τελικώς, μας ήρθαν. Αλλά, κύριε Μουζάλα, μου δώσατε την αφορμή να σας γυρίσω πίσω τη λέξη «κουτόφραγκοι» που είπατε για τους ευρωπαίους. Εμείς, δεν μιλάμε να είμαστε η «ασπίδα» για την Ευρώπη. Εμείς θέλουμε να είμαστε η «ασπίδα» Ελλάδα . Εμείς θέλουμε να είμαστε «ασπίδα» για τη δικιά μας χώρα.

 Η δικιά σας πολιτική θεώρησε τους ευρωπαίους κουτόφραγκους, ότι θα βάλετε όσους θέλετε από την ανατολή με τις τεράστιες επιπτώσεις για τη Λέσβο, τη Χίο, τη Σάμο, την Κω και τη Λέρο, τα νησιά μας πνίγηκαν το 2015, γιατί θα πάνε την Ευρώπη και οι «κουτόφραγκοι» ευρωπαίοι σας έκλεισαν τα σύνορα. Θυμάστε, ότι σας έκλεισαν τα βόρεια σύνορα της Ελλάδος και επίσης σας πήραν και τα κλειδιά της διακυβέρνησης, κύριε Μουζάλα, με την επιβολή της κοινής δήλωσης Ευρωπαϊκής Ένωσης – Τουρκίας, πού ήρθε η Ευρώπη και είπε «δεν μπορείτε εσείς, θα το λύσουμε εμείς». Ήρθε η Ευρώπη και πήρε τα κλειδιά της διακυβέρνησης από την ελληνική κυβέρνηση, στο θέμα του μεταναστευτικού.

Βέβαια, να διορθώσω τον Εισηγητή της Μειοψηφίας για μια αναφορά, που έχει κάνει. Κάθε απόφαση, απαραδέκτου ως προς τις ασφαλείς χώρες, στηρίζεται σε εξατομικευμένη εξέταση της κάθε υπόθεσης, όπως σαφώς προβλέπεται στην εθνική μας και στη διεθνή νομοθεσία. Αν αυτός κινδυνεύει από την Τουρκία που ήρθε ή δεν κινδυνεύει. Αν δεν κινδυνεύει στην Τουρκία, κακώς ήρθε από την Τουρκία, παραβιάζει το άρθρο 31 της συνθήκης της Γενεύης, η οποία μιλά για άμεσες μετακινήσεις. Όταν κάποιος κινδυνεύει σε μια μακρινή χώρα προέλευσης, δεν σημαίνει ότι έχει μια παγκόσμια κάρτα ταξιδιού, ότι μπορεί να πάει σε όποια χώρα του πλανήτη θέλει, εκεί που του αρέσει περισσότερο. Σημαίνει ότι πρέπει να φύγει από τον κίνδυνο και στο πρώτο ασφαλές λιμάνι που βρει, να του προσφερθεί η διεθνής προστασία. Αν λοιπόν, κάποιος έφυγε από τη χώρα που κινδύνευε και μπήκε σε ασφαλή χώρα, έχει εκπληρωθεί η ανθρωπιστική υποχρέωση της συνθήκης της Γενεύης. Μετά αυτός δεν μπορεί να έρθει στην Ελλάδα, για να πάει στη Γερμανία, για να πάει στον Καναδά. Αυτό δεν είναι η έννοια της συνθήκης της Γενεύης.

Επίσης, να διορθώσω και την Ειδική Αγορήτρια του ΜέΡΑ25. Κανείς δεν στερείται το δικαίωμα όταν έρθει στη χώρα μας, να υποβάλει αίτημα ασύλου. Ως προς το Αφγανιστάν, συζητήσαμε το θέμα και χθες σε έκτακτο συμβούλιο Υπουργών Εσωτερικών Υποθέσεων. Εμφανώς, το θέμα αφορά ενιαία την Ευρωπαϊκή Ένωση και έχουμε ήδη δεχθεί τις λίγες δεκάδες ανθρώπους που έχουν σχέση με τη χώρα μας ή τις λίγες δεκάδες ανθρώπων, οι οποίοι δουλεύουν για την Ευρωπαϊκή Ένωση και έγινε μια κατανομή, αλλά βέβαια δεν μιλάμε καθόλου για σχεδιασμό μαζικών μετακινήσεων. Οι Υπουργοί χθες δεν δέχθηκαν καμία αναφορά στα συμπεράσματα, για να υπάρξει μηχανισμός μετεγκατάστασης. Αντιθέτως υπήρχε μεγάλη ανησυχία, ότι μια οποιαδήποτε τέτοια αναφορά θα μπορούσε να στείλει το λάθος μήνυμα και στα κυκλώματα λαθροδιακινητών, που προσπαθούν να εκμεταλλευτούν αυτούς τους ανθρώπους για να τους φέρουν για την Ευρώπη. Αντίθετα, η Ευρώπη χτες μίλησε για την υβριδική απειλή του μεταναστευτικού και για την πολιτική κλειστών συνόρων, που όλη η Ευρώπη θέλει να επιβάλει. Αυτά λοιπόν, λένε οι χώρες της Ευρωπαϊκής Ένωσης και εμείς πρέπει να κινηθούμε σε αυτό το διεθνές πλαίσιο, αποτελώντας την ασπίδα της Ελλάδος απέναντι σε οποιεσδήποτε επικείμενες μαζικές ροές.

 Τέθηκε ένα μεγάλο ερωτηματικό, κατά πόσο αυτή η προσωρινή διακοπή απελάσεων προς το Αφγανιστάν και αυτή στέλνει το λάθος μήνυμα. Το είπαν και οι ευρωπαϊκοί φορείς χθες και συνάδελφοι Υπουργοί, αλλά βέβαια τίθεται και το θέμα της ορθής εφαρμογής της κοινής δήλωσης του 2016, με όποια λάθη έγιναν ή δεν έγιναν και εδώ, ακόμα η Ευρώπη δεν έχει καταφέρει και αναφέρθηκα χθες συγκεκριμένα στο συμβούλιο Υπουργών, ότι είναι αποτυχία της Ευρώπης που δεν έχουμε καταφέρει να αποδεχθεί η Τουρκία την επιστροφή της πρώτης λίστας που έχουμε στείλει, 1908 παράνομα διαμενόντων στη χώρα μας. Αυτό είναι ένα θέμα που πρέπει η ευρωπαϊκή επιτροπή να το επιλύσει, αλλά σύμφωνα με την αρμόδια ευρωπαία επίτροπο την κυρία Γιόχανσον και τις φετινές της δηλώσεις, αυτή η κοινή δήλωση παραμένει απολύτως ενεργή. Βέβαια, δεν είναι μια διμερής συμφωνία, είναι μια δήλωση των μελών του ευρωπαϊκού συμβουλίου και της Τουρκίας.

Από εκεί και πέρα η χώρα μας, προβαίνει σε όλες τις απαραίτητες ενέργειες, ώστε να μειώσουμε εμείς τις ροές προς τη χώρα μας και είναι ξεκάθαρη στρατηγική έξι σημείων, την οποία παρουσίασε ο πρωθυπουργός όταν είχε επισκεφθεί το Υπουργείο Μετανάστευσης και Ασύλου και το πρώτο θέμα είναι η ασφάλεια των συνόρων και κατ’ εφαρμογή της ευρωπαϊκής νομοθεσίας, αποτρέπουμε παράνομες εισόδους στα ευρωπαϊκά χωρικά ύδατα. Το έχουμε πει και θα συνεχίσουμε να το κάνουμε, είναι απολύτως σύμφωνο με το διεθνές δίκαιο. Θέλω να σας πω, ότι η πρόσφατη απόφαση του δικαστηρίου ανθρωπίνων δικαιωμάτων της Ευρωπαϊκής Ένωσης, αναγνώρισε στα κυρίαρχα κράτη μέλη το δικαίωμα ότι έχουν εθνικά σύνορα και αυτό το αφήγημα της αριστεράς, ότι οι χώρες δεν έχουν σύνορα και όποιος θέλει μπορεί να μπαίνει όπου θέλει, θα καθιστούσε τα διαβατήρια και τις βίζες παράνομα. Δεν υπάρχει αυτό που λέτε, έχουμε δικαίωμα να προστατεύουμε τα σύνορά μας και βέβαια, την υποχρέωση να φυλάμε τα σύνορά μας την έχει το λιμενικό, η ελληνική αστυνομία και οι ένοπλες δυνάμεις. Δεν είναι προς ιδιωτικοποίηση.

 Και επειδή προσπαθείτε να παρερμηνεύσετε το άρθρο που καταθέτουμε για το Λιμενικό, το ερώτημα δεν είναι ποιος κάνει διάσωση. Είναι γιατί ο λαθροδιακινητής έχει δικαίωμα να βάλει βάρκα στα ελληνικά χωρικά ύδατα και να κάτσει στη μέση γραμμή να περιμένει τον πελάτη του. Αυτό δεν δεχόμαστε. Γιατί αυτός που βγαίνει με μια βάρκα και είναι στη μέση γραμμή και περιμένει τον πελάτη από απέναντι συνεννοούμενοι με το what’s up, σημαίνει ότι είναι μέλος κυκλώματος λαθροδιακινητών. Δεν είναι δουλειά κανενός ιδιώτη να περιπολεί το Αιγαίο. Είναι δουλειά των Ελληνικών Ενόπλων Δυνάμεων και Σωμάτων Ασφαλείας. Άρα, η ασφάλεια των συνόρων για εμάς είναι κρίσιμη. Όπως κρίσιμος είναι ο ταχύς διαχωρισμός των προσφύγων από τους παράνομους οικονομικούς μετανάστες. Και γι’ αυτό πρέπει να καταργήσουμε κάθε καταχρηστική άσκηση δικαιώματος.

Μίλησε ο συνάδελφος της Μειοψηφίας για το παράβολο. Το παράβολο μπαίνει στην τέταρτη προσφυγή. Η πρώτη είναι δωρεάν, η δεύτερη είναι δωρεάν, η τρίτη είναι δωρεάν. Αν έχεις τρεις απορριπτικές, από κει και πέρα είναι καταχρηστική άσκηση δικαιώματος. Δεν απαγορεύεται, αλλά έχει κόστος. Όπως πρέπει να ενισχύσουμε τις απελάσεις και γι’ αυτό κάνουμε αυτό το νομοσχέδιο. Όπως πρέπει να δημιουργήσουμε τις κλειστές ελεγχόμενες δομές. Και επειδή προσπαθείτε καμιά φορά να παραπληροφορήσετε τους κατοίκους των νησιών, η Κυβέρνηση πλέον έχει αποτελέσματα. Εμείς δεν μιλάμε πλέον με θεωρίες. Εμείς παραλάβαμε τα νησιά με χιλιάδες πρόσφυγες. Δείτε το ΕΣΚΕΣΜΑ την ημέρα των εκλογών – θα σας τα καταθέσω στην Ολομέλεια - και σήμερα είμαστε κάτω από τις 5.000. Με εξαίρεση τη Λέσβο, στην οποία η αποσυμφόρηση θα ολοκληρωθεί, μιλάμε για λίγες εκατοντάδες, μερικές δεκάδες στα υπόλοιπα νησιά. Άρα, αυτό που πάτε να πείτε στον κόσμο ότι θα μείνετε μόνιμα στα νησιά, στην πράξη έχει αποδειχθεί ότι δεν ισχύει με την Κυβέρνηση της Νέας Δημοκρατίας.

Και ελέγχουμε τις ΜΚΟ. Είναι σημαντικό το άρθρο που σας ανέφερα πριν και περιορίζουμε τη διάρκεια και το ύψος των επιδομάτων που δίνουμε και θα κάνουμε περαιτέρω αλλαγές τώρα στο πρόγραμμα «ΕΣΤΙΑ» για το 2022 και για το θέμα του χρηματικού βοηθήματος, το οποίο θα πρέπει να μπουν όροι και προϋποθέσεις για το πώς θα καταβάλλεται και πού θα χρησιμοποιείται. Όχι παραδείγματος χάριν για την ανάληψη μετρητών.

Είναι σημαντικό, λοιπόν, αυτό το νομοσχέδιο να διαχωρίσει τους πρόσφυγες από τους παράνομα εισελθόντες οικονομικούς μετανάστες, να μην επιτρέψει την καταχρηστική άσκηση δικαιώματος και να προχωρήσει στις απελάσεις αυτών που δεν δικαιούνται διεθνούς προστασίας. Βέβαια, η Ελλάδα προτάσσει στα πλαίσια του νέου Ευρωπαϊκού Συμφώνου να υπάρχει ένας ευρωπαϊκός μηχανισμός απελάσεων. Κι αυτό είναι κάτι ιδιαίτερα σημαντικό και νομίζω ότι αρχίζει να υπάρχει πλέον γόνιμο έδαφος σε όλα τα κράτη μέλη της Ευρωπαϊκής Ένωσης να χρησιμοποιήσουμε την ενιαία πολιτική διπλωματική οικονομική δύναμη της Ευρωπαϊκής Ένωσης, για να μπορέσουμε να επιτύχουμε τη συνεργασία των χωρών προέλευσης και χωρών διέλευσης.

Κλείνω με κάποιες άλλες μικρές παρατηρήσεις. Ως προς τους εξαιρετικούς λόγους, παραμένει η δυνατότητα υποβολής νέου αιτήματος, αλλά αυτό το νέο αίτημα θα πρέπει να στηρίζετε στις προϋποθέσεις του κώδικα μετανάστευσης. Δεν είναι εξαιρετικοί λόγοι η δεύτερη φορά. Πρέπει, λοιπόν, παραδείγματος χάριν να βάλει ένσημα, να δουλέψει καθαρά, για να δικαιούται άδειες παραμονής που προβλέπονται στον κώδικα μετανάστευσης. Η πολλαπλή άσκηση εξαιρετικών λόγων ήταν και αυτό μια καταχρηστική άσκηση δικαιώματος.

Να κλείσω, κυρίες και κύριοι συνάδελφοι, με μια απάντηση για θέματα οργανωτικά που τέθηκε. Και πράγματι το 2020 - δεν το έχω κρύψει, το έχω πει πολλές φορές στην Ολομέλεια - με τη σύσταση του Υπουργείου χρειαστήκαμε άμεση ενίσχυση με έμπειρο προσωπικό μέσα σε λίγες μέρες. Γι’ αυτό ζητήσαμε τότε και πήραμε από τη Βουλή την άδεια παρέκκλισης σε κάποιες διατάξεις για να υπάρξει προσωπικό έκτακτο που χρειαζόμαστε. Βέβαια, προχωρήσαμε και σε ειδική νομοθεσία μετατάξεων και αποσπάσεων, οι οποίες πλέον φέρουν θετικά αποτελέσματα. Είχαμε ήδη 44 αποσπάσεις, 19 μετατάξεις και το πιο σημαντικό εγκρίθηκε από το Υπουργικό Συμβούλιο και έχει πάει στο ΑΣΕΠ τώρα. Περιμένουμε τον διαγωνισμό για 509 μόνιμες προσλήψεις. Ακυρώσαμε έναν διαγωνισμό συμβασιούχων. Θέλετε, κύριε Ψυχογιέ, να σας πω μια προσωπική μου άποψη; Θέλω να πιστεύω στον θεσμό των μόνιμων και όχι των συμβασιούχων. Νομίζω συμφωνούμε σε αυτό. Προτιμήσαμε, λοιπόν, επειδή υπήρχε μια μεγάλη καθυστέρηση στο θέμα της πλήρωσης θέσεων συμβασιούχων, να προτάξουμε την πρόσληψη 509 μόνιμων θέσεων εργασίας και έχουμε ζητήσει τώρα και στο φετινό Υπουργικό Συμβούλιο στο σχεδιασμό του 2022 περαιτέρω μερικές εκατοντάδες θέσεων.

Ως προς την αξιοποίηση των δημοσίων υπαλλήλων, αυτονόητα αυτό αποτελεί προτεραιότητα για εμάς. Και θέλω να σας πω ότι το 2021, για πρώτη φορά, διοικητής στην Υπηρεσία Ασύλου, μια νευραλγικής σημασία υπηρεσία, τοποθετήθηκε δημόσιος υπάλληλος και όχι μετακλητός, όπως προέβλεπε η νομοθεσία ΣΥΡΙΖΑ. Επί των ημερών σας είχατε μετακλητό. Άξιο μετακλητό, αλλά μετακλητό.

**ΙΩΑΝΝΗΣ ΜΟΥΖΑΛΑΣ**: Νομοθεσία Δένδια.

**ΠΑΝΑΓΙΩΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου)**: Αυτό που προέβλεπε η νομοθεσία. Δέχομαι τη διόρθωση.

Εσείς είχατε τοποθετήσει μετακλητό με αυτή τη νομοθεσία. Την είχατε χρησιμοποιήσει και την είχατε εφαρμόσει. Εγώ θεωρώ θετικό, ότι μπαίνουν δημόσιοι υπάλληλοι.

Κυρίες και κύριοι συνάδελφοι, η μεταναστευτική πολιτική της Κυβέρνησης παρουσιάζει πλέον ξεκάθαρα αποτελέσματα. Απέναντί μας μια Αντιπολίτευση της Αριστεράς που χωρίς προτάσεις, ουσιαστικά αναπολεί την πολιτική ανοιχτών συνόρων του 2015-2019. Αναπολεί το χάος στα νησιά μας της περιόδου ‘15-‘19 και αναπολεί και τις μεγάλες μετακινήσεις από τα νησιά μας προς την Αθήνα και τη Θεσσαλονίκη.

Θα κλείσω με αυτό. Το 2014 η Αθήνα είχε 74.000 αλλοδαπούς κατοίκους. Το ‘19 έφθασαν στις 106.000. Σήμερα είναι 108.000, σταθεροί. Η μεγάλη, λοιπόν, αύξηση του πληθυσμού της Αθήνας με ξένους κατοίκους – δεν την κρίνω, την παρουσιάζω- έγινε επί κυβέρνησης ΣΥ.ΡΙΖ.Α.-ΑΝ.ΕΛ. και επί δημαρχίας Γιώργου Καμίνη. Αυτό ζητάμε πάλι; Να μην φυλάμε τα σύνορα; Να έρχονται στα νησιά μας αθρόα, να γεμίζουν οι πλατείες των νησιών, αλλά να μένουν λίγες μέρες και να γεμίζουν πλοία προς τον Πειραιά; Αυτά ειπώθηκαν ‘χτες στη συζήτηση φορέων, αλλά δεν θα συμβεί. Με την Κυβέρνηση της Νέας Δημοκρατίας οι ροές θα ελέγχονται. Αυτοί που δεν δικαιούνται διεθνούς προστασίας θα απελαύνονται και η αποσυμφόρηση που έχουμε ήδη πετύχει στη χώρα, θα διατηρηθεί.

Σας καλώ να ψηφίσετε το παρόν νομοσχέδιο.

Σας ευχαριστώ.

**ΑΝΝΑ-ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Ευχαριστούμε και εμείς, κύριε Υπουργέ.

Κυρίες και κύριοι συνάδελφοι, ολοκληρώθηκε η συζήτηση επί του σχεδίου νόμου του Υπουργείου Μετανάστευσης και Ασύλου «Αναμόρφωση διαδικασιών απελάσεων και επιστροφών πολιτών τρίτων χωρών, προσέλκυση επενδυτών και ψηφιακών νομάδων, ζητήματα αδειών διαμονής και διαδικασιών χορήγησης διεθνούς προστασίας και άλλες διατάξεις αρμοδιότητας Υπουργείου Μετανάστευσης και Ασύλου και Υπουργείου Προστασίας του Πολίτη».

Όπως προκύπτει από τις τοποθετήσεις των Εισηγητών και των Ειδικών Αγορητών τα άρθρα 1 έως 43 γίνονται δεκτά, ως έχουν, κατά πλειοψηφία.

Τέλος, γίνεται δεκτό και το ακροτελεύτιο άρθρο και ερωτάται η Επιτροπή εάν το σχέδιο νόμου γίνεται δεκτό στο σύνολό του.

 Δεκτό κατά πλειοψηφία.

 Συνεπώς, κυρίες και κύριοι συνάδελφοι, το σχέδιο νόμου του Υπουργείου Μετανάστευσης και Ασύλου «Αναμόρφωση διαδικασιών απελάσεων και επιστροφών πολιτών τρίτων χωρών, προσέλκυση επενδυτών και ψηφιακών νομάδων, ζητήματα αδειών διαμονής και διαδικασιών χορήγησης διεθνούς προστασίας και άλλες διατάξεις αρμοδιότητας Υπουργείου Μετανάστευσης και Ασύλου και Υπουργείου Προστασίας του Πολίτη» γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αυγερινοπούλου Διονυσία – Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Δούνια Παναγιώτα (Νόνη), Καππάτος Παναγής, Καραγκούνης Κωνσταντίνος, Καρασμάνης Γεώργιος, Κελέτσης Σταύρος, Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Μάνη – Παπαδημητρίου Άννα, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Καφαντάρη Χαρούλα (Χαρά), Λάππας Σπυρίδων, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Μουζάλας Ιωάννης, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία και Κομνηνάκα Μαρία.

### Τέλος και περί ώρα 12.05΄ λύθηκε η συνεδρίαση.

###  Η ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ

###  ΑΝΝΑ ΜΑΝΗ-ΠΑΠΑΔΗΜΗΤΡΙΟΥ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ